ΚΟΙΝΗ ΘΕΣΗ (ΕΚ) αριθ. 19/1999

που καθορίστηκε από το Συμβούλιο στις 23 Φεβρουαρίου 1999

για την έκδοση του κανονισμού (ΕΚ) αριθ. .../1999 του Συμβουλίου σχετικά με τις ουσίες που καταστρέφουν τη στιβάδα του όζοντος

(1999/123/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 189 Γ της συνθήκης(3),

Εκτιμώντας τα ακόλουθα:

(1) ότι έχει διαπιστωθεί ότι οι συνεχιζόμενες εκπομπές ουσιών που καταστρέφουν το όζον στα σημερινά επίπεδα εξακολουθούν να προκαλούν σοβαρές ζημιές στη στιβάδα του όζοντος· ότι η καταστροφή του όζοντος στο νότιο ημισφαίρο έφτασε σε πρωτοφανή επίπεδα κατά το 1998· ότι κατά τη διάρκεια τριών από τις τέσσερις τελευταίες εαρινές περιόδους παρατηρήθηκε σοβαρή μείωση των τιμών του όζοντος στην Αρκτική· ότι η αύξηση της ακτινοβολίας UV-B εξαιτίας της καταστροφής του όζοντος αποτελεί σοβαρή απειλή για την υγεία και το περιβάλλον· ότι, ως εκ τούτου, είναι απαραίτητο να ληφθούν περαιτέρω μέτρα κατά των αρνητικών επιπτώσεων από τις εκπομπές αυτές προκειμένου να εξασφαλιστεί επαρκής προστασία της υγείας του ανθρώπου και του περιβάλλοντος·

(2) ότι, ως εκ των ευθυνών της για τους τομείς του περιβάλλοντος και του εμπορίου, η Κοινότητα κατέστη, δυνάμει της απόφασης 88/540/ΕΟΚ(4), συμβαλλόμενο μέρος της σύμβασης της Βιέννης για την προστασία της στιβάδας του όζοντος και του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, όπως τροποποιήθηκε από τα μέρη του πρωτοκόλλου στη δεύτερη σύνοδό τους στο Λονδίνο και στην τέταρτη σύνοδό τους στην Κοπεγχάγη·

(3) ότι τα μέρη του πρωτόκολλου του Μόντρεαλ ενέκριναν πρόσθετα μέτρα για την προστασία της στιβάδας του όζοντος στην έβδομη σύνοδό τους στην Βιέννη, το Δεκέμβριο του 1995, καθώς και στην ένατη σύνοδό τους στο Μόντρεαλ, τον Σεπτέμβριο του 1997, όπου έλαβε μέρος η Κοινότητα·

(4) ότι είναι αναγκαίο να αναληφθεί δράση σε κοινοτικό επίπεδο, ώστε να τηρηθούν οι υποχρεώσεις της Κοινότητας που απορρέουν από τη σύμβαση της Βιέννης και από τις τελευταίες τροποποιήσεις και αναπροσαρμογές του πρωτοκόλλου του Μόντρεαλ, ειδικότερα για τη σταδιακή κατάργηση της παραγωγής και της διάθεσης στην αγορά μεθυλοβρωμιδίου στο εσωτερικό της Κοινότητας και την καθιέρωση συστήματος χορήγησης αδειών, όχι μόνο για τις εισαγωγές αλλά και για τις εξαγωγές ουσιών που καταστρέφουν το όζον·

(5) ότι, δεδομένου ότι οι τεχνολογίες που επιτρέπουν την αντικατάσταση των ουσιών που καταστρέφουν το όζον κατέστησαν διαθέσιμες νωρίτερα απ' ό,τι αναμενόταν, είναι σκόπιμο, σε ορισμένες περιπτώσεις, να προβλεφθούν μέτρα ελέγχου αυστηρότερα εκείνων που προβλέπονται στον κανονισμό (ΕΚ) αριθ. 3093/94 του Συμβουλίου, της 21ης Δεκεμβρίου 1994, σχετικά με τις ουσίες που καταστρέφουν την στιβάδα του όζοντος(5) αλλά και εκείνων που προβλέπονται στο τροποποιημένο και αναπροσαρμοσμένο πρωτόκολλο·

(6) ότι ο κανονισμός (ΕΚ) αριθ. 3093/94 πρέπει να τροποποιηθεί ουσιαστικά και ότι, για λόγους νομικής σαφήνειας και διαφάνειας, είναι σκόπιμο να αναθεωρηθεί πλήρως·

(7) ότι, σύμφωνα με τις διατάξεις του κανονισμού (ΕΚ) αριθ. 3093/94, η παραγωγή χλωροφθορανθράκων, άλλων πλήρως αλογονωμένων χλωροφθορανθράκων, halons, τετραχλωράνθρακα, 1,1,1-τριχλωροαιθανίου και υδροβρωμοφθορανθράκων καταργήθηκε σταδιακά· ότι απαγορεύεται συνεπώς η παραγωγή αυτών των ελεγχόμενων ουσιών, με την επιφύλαξη παρεκκλίσεων για βασικές χρήσεις και για την κάλυψη των βασικών εγχώριων αναγκών των μερών σύμφωνα με το άρθρο 5 του πρωτοκόλλου του Μόντρεαλ· ότι σήμερα είναι σκόπιμο να απαγορευθεί επίσης προοδευτικά η διάθεση στην αγορά και η χρήση των ανωτέρω ουσιών, καθώς και των προϊόντων και του εξοπλισμού που περιέχουν τις ουσίες αυτές·

(8) ότι, ακόμη και μετά την οριστική εξάλειψη των ελεγχόμενων ουσιών, η Επιτροπή μπορεί υπό όρους να εγκρίνει εξαιρέσεις για χρήσεις ουσιαστικής σημασίας·

(9) ότι οι αυξανόμενες εναλλακτικές λύσεις, εν σχέσει προς το μεθυλοβρωμίδιο, πρέπει να εκφραστούν σε μια σημαντικότερη μείωση της παραγωγής και κατανάλωσής του, σε σύγκριση με το πρωτόκολλο του Μόντρεαλ· ότι η παραγωγή και κατανάλωση μεθυλοβρωμιδίου πρέπει να παύσει πλήρως, με μερικές τυχόν εξαιρέσεις για τις σημαντικότερες χρήσεις που θα ορισθούν σε κοινοτικό επίπεδο με τα κριτήρια του πρωτοκόλλου του Μόντρεαλ· ότι πρέπει να ελέγχεται και η χρήση του μεθυλοβρωμιδίου για εφαρμογές στην υγειονομική απομόνωση και στην προετοιμασία αποστολής φορτίου· ότι η χρήση αυτή δεν πρέπει να υπερβεί τα τρέχοντα επίπεδα και πρέπει τελικά να καταργηθεί υπό το φως της τεχνικής προόδου και των εξελίξεων στα πλαίσια του πρωτοκόλλου του Μόντρεαλ·

(10) ότι ο κανονισμός (ΕΚ) αριθ. 3093/94 περιορίζει την παραγωγή όλων των ουσιών που καταστρέφουν τη στιβάδα του όζοντος πλην των υδροχλωροφθορανθράκων· ότι είναι σκόπιμο να εισαχθεί σχετική διάταξη, ώστε να μην συνεχιστεί η χρήση στις περιπτώσεις όπου υπάρχουν εναλλακτικές ουσίες που δεν καταστρέφουν το όζον· ότι θα πρέπει να εφαρμοστούν μέτρα ελέγχου της παραγωγής υδροχλωροφθορανθράκων από όλα τα μέρη του πρωτοκόλλου του Μόντρεαλ· ότι το πάγωμα της παραγωγής υδροχλωροφθορανθράκων θα εξέφραζε έμπρακτα αυτή την αναγκαιότητα και την αποφασιστικότητα της Κοινότητας να πρωτοστατήσει στο ζήτημα αυτό· ότι οι παραγόμενες ποσότητες θα πρέπει να προσαρμοστούν στους περιορισμούς διάθεσης υδροχλωροφθορανθράκων στην κοινοτική αγορά, καθώς και στην ύφεση που εμφανίζει η ζήτηση υδροχλωροφθορανθράκων παγκοσμίως, ως αποτέλεσμα των περιορισμών στην κατανάλωσή τους που επιβάλλει το πρωτόκολλο·

(11) ότι το άρθρο 2 ΣΤ παράγραφος 7 του πρωτοκόλλου του Μόντρεαλ απαιτεί "κάθε συμβαλλόμενο μέρος να μεριμνά ώστε η χρήση υδροχλωροφθορανθράκων να περιορίζεται σε εκείνες τις εφαρμογές για τις οποίες δεν υπάρχουν άλλες περιβαλλοντικά καταλληλότερες εναλλακτικές ουσίες ή τεχνολογίες"· ότι, με δεδομένη την ύπαρξη εναλλακτικών και υποκατάστατων τεχνολογιών, είναι δυνατόν να περιοριστούν ακόμη περισσότερο η διάθεση στην αγορά και η χρήση υδροχλωροφθορανθράκων και προϊόντων που περιέχουν υδροχλωροφθοράνθρακες· ότι η απόφαση VI/13 της συνάντησης των μερών του πρωτοκόλλου ορίζει ότι η εκτίμηση εναλλακτικών λύσεων εν σχέσει προς τους υδροχλωροφθοράνθρακες πρέπει να συνεκτιμά παράγοντες όπως τη δυνατότητα καταστροφής του όζοντος, την ενεργειακή αποτελεσματικότητα, το εύφλεκτον, την τοξικότητα, τη συμβολή στην αναθέρμανση της γήινης ατμόσφαιρας και την πιθανή επίπτωση στην αποτελεσματική χρήση και σταδιακή κατάργηση των υδροχλωροφθορανθράκων και των halons· ότι οι έλεγχοι των υδροχλωροφθορανθράκων βάσει του πρωτοκόλλου του Μόντρεαλ πρέπει να γίνουν σημαντικά αυστηρότεροι για να προστατευθεί η στιβάδα και να αξιοποιηθεί η ύπαρξη εναλλακτικών λύσεων·

(12) ότι ποσοστώσεις για τη θέση ελεγχόμενων ουσιών σε ελεύθερη κυκλοφορία στην Κοινότητα θα πρέπει να εγκρίνονται μόνο για περιορισμένες χρήσεις των ελεγχόμενων ουσιών· ότι δεν θα πρέπει να εισάγονται ελεγχόμενες ουσίες και προϊόντα που περιέχουν ελεγχόμενες ουσίες από κράτη που δεν είναι μέρη του πρωτοκόλλου του Μόντρεαλ·

(13) ότι το σύστημα χορήγησης αδειών για τις ελεγχόμενες ουσίες πρέπει να επεκταθεί για να περιλάβει τη χορήγηση άδειας εξαγωγής ελεγχόμενων ουσιών, ώστε να υπάρχει δυνατότητα παρακολούθησης του εμπορίου ουσιών που καταστρέφουν το όζον και ανταλλαγής πληροφοριών μεταξύ των μερών·

(14) ότι πρέπει να ληφθούν μέτρα για την ανάκτηση των χρησιμοποιημένων ελεγχόμενων ουσιών και την πρόληψη της διαρροής τους·

(15) ότι το πρωτόκολλο του Μόντρεαλ απαιτεί την υποβολή εκθέσεων σχετικά με το εμπόριο ουσιών που καταστρέφουν το όζον· ότι θα πρέπει συνεπώς να επιβληθεί στους παραγωγούς, στους εισαγωγείς και στους εξαγωγείς ελεγχόμενων ουσιών η υποχρέωση να υποβάλλουν ετήσια στοιχεία·

(16) ότι η απόφαση X/8 της δέκατης συνάντησης των μερών του πρωτοκόλλου του Μόντρεαλ ενθαρρύνει τα μέρη να λάβουν τα δέοντα επείγοντα μέτρα για να αποθαρρύνουν την παραγωγή και εμπορία νέων ουσιών που καταστρέφουν το όζον, και ιδίως το βρωμοχλωρομεθάνιο· ότι προς τούτο πρέπει να συσταθεί ένας μηχανισμός που θα προβλέπει τις νέες ουσίες που θα υπαχθούν στον παρόντα κανονισμό· ότι η παραγωγή, εισαγωγή, εμπορία και χρήση βρωμοχλωρομεθανίου πρέπει να απαγορευθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

ΚΕΦΑΛΑΙΟ I

ΕΙΣΑΓΩΓΙΚΕΣ ΔΙΑΤΑΞΕΙΣ

Άρθρο 1

Πεδίο εφαρμογής

Ο παρών κανονισμός αφορά την παραγωγή, την εισαγωγή, την εξαγωγή, τη διάθεση στην αγορά, τη χρήση, την ανάκτηση, την ανακύκλωση, την ποιοτική αποκατάσταση και την καταστροφή χλωροφθορανθράκων, άλλων πλήρως αλογονωμένων χλωροφθορανθράκων, halons, τετραχλωράνθρακα, 1,1,1-τριχλωροαιθανίου, μεθυλοβρωμιδίου, υδροβρωμοφθορανθράκων και υδροχλωροφθορανθράκων (HCFCs), την υποβολή στοιχείων σχετικά με τις ουσίες αυτές και τις εισαγωγές, τις εξαγωγές, τη διάθεση στην αγορά και τη χρήση προϊόντων και εξοπλισμού που περιέχουν τις συγκεκριμένες ουσίες.

Ο παρών κανονισμός αφορά επίσης την παραγωγή, εισαγωγή, διάθεση στην αγορά και χρήση των ουσιών του παραρτήματος II.

Άρθρο 2

Ορισμοί

Για τους σκοπούς του παρόντος κανονισμού, νοούνται ως:

- "πρωτόκολλο": το πρωτοκόλλο του Μόντρεαλ του 1987 για τις "Ουσίες που καταστρέφουν τη στιβάδα του όζοντος", με τις τελευταίες τροποποιήσεις και αναπροσαρμογές του,

- "μέρος": κάθε συμβαλλόμενο μέρος του πρωτοκόλλου,

- "κράτος μη μέρος του πρωτοκόλλου": κάθε κράτος ή οργανισμός περιφερειακής οικονομικής ολοκλήρωσης που, όσον αφορά συγκεκριμένη ελεγχόμενη ουσία, δεν έχει συμφωνήσει να δεσμεύεται από τις διατάξεις του πρωτοκόλλου που ισχύουν για την ουσία αυτή,

- "ελεγχόμενες ουσίες": οι χλωροφθοράνθρακες, άλλοι πλήρως αλογονωμένοι χλωροφθοράνθρακες, τα halons, ο τετραχλωράνθρακας, το 1,1,1-τριχλωροαιθάνιο, το μεθυλοβρωμίδιο, οι υδροβρωμοφθοράνθρακες και οι υδροχλωροφθοράνθρακες, είτε αυτούσιες είτε σε μείγματα και ανεξαρτήτως του εάν είναι καθαρές ή προέρχονται από ανάκτηση, ανακύκλωση ή ποιοτική αποκατάσταση. Ο ορισμός αυτός δεν καλύπτει τις ελεγχόμενες ουσίες που περιέχονται σε άλλα βιομηχανικά προϊόντα πλην των δοχείων που χρησιμοποιούνται για τη μεταφορά ή την αποθήκευση των ουσιών αυτών, ούτε τις ασήμαντες ποσότητες ελεγχόμενων ουσιών που σχηματίζονται ακούσια ή τυχαία κατά τη βιομηχανική διεργασία, που προέρχονται από πρώτη ύλη που δεν αντέδρασε ή από χρήση ως μέσου επεξεργασίας, το οποίο απαντάται σε χημικές ουσίες ως ξένη πρόσμειξη σε ίχνη, ή που εκλύονται κατά την παραγωγή ή το χειρισμό προϊόντος,

- "χλωροφθοράνθρακες (CFC)": οι ελεγχόμενες ουσίες που περιλαμβάνονται στην ομάδα I του παραρτημάτος I, καθώς και τα ισομερή τους,

- "άλλοι πλήρως αλογονωμένοι χλωροφθοράνθρακες": οι ελεγχόμενες ουσίες που περιλαμβάνονται στην ομάδα II του παραρτήματος I, καθώς και τα ισομερή τους,

- "halons": οι ελεγχόμενες ουσίες που περιλαμβάνονται στην ομάδα III του παραρτήματος I, κάθως και τα ισομερή τους,

- "τετραχλωράνθρακας": η ελεγχόμενη ουσία που κατονομάζεται στην ομάδα IV του παραρτήματος I,

- "1,1,1-τριχλωροαιθάνιο": η ελεγχόμενη ουσία που κατονομάζεται στην ομάδα V του παραρτήματος I,

- "μεθυλοβρωμίδιο": η ελεγχόμενη ουσία που κατονομάζεται στην ομάδα IV του παραρτήματος I,

- "υδροβρωμοφθοράνθρακες": οι ελεγχόμενες ουσίες που περιλαμβάνονται στην ομάδα VII του παραρτήματος I, καθώς και τα ισομερή τους,

- "υδροχλωροφθοράνθρακες" (HCFC): οι ελεγχόμενες ουσίες που περιλαμβάνονται στην ομάδα VIII του παραρτήματος I, καθώς και τα ισομερή τους,

- "νέες ουσίες": οι ουσίες που περιλαμβάνονται στο παράρτημα II. Ο ορισμός αυτός καλύπτει τις ουσίες είτε αυτούσιες είτε σε μείγματα και ανεξαρτήτως του εάν είναι καθαρές ή προέρχονται από ανάκτηση, ανακύκλωση ή ποιοτική αποκατάσταση. Ο ορισμός αυτός δεν καλύπτει τις ουσίες που περιέχονται σε άλλα βιομηχανικά προϊόντα πλην των δοχείων που χρησιμοποιούνται για τη μεταφορά ή την αποθήκευση των ουσιών αυτών, ούτε τις ασήμαντες ποσότητες νέων ουσιών που σχηματίζονται ακούσια ή τυχαία κατά τη βιομηχανική διεργασία, ή προέρχονται από πρώτη ύλη που δεν αντέδρασε,

- "πρώτη ύλη": κάθε ελεγχόμενη ουσία που υφίσταται χημική μετατροπή με διεργασία κατά την οποία η αρχική της σύνθεση μεταβάλλεται πλήρως και της οποίας οι εκπομπές είναι αμελητέες,

- "μέσο επεξεργασίας": ελεγχόμενες ουσίες που χρησιμοποιούνται για τη χημική κατεργασία στις εφαρμογές που απαριθμούνται στο παράρτημα V, σε εγκαταστάσεις που λειτουργούσαν την 1η Σεπτεμβρίου 1997 και εφόσον οι εκπομπές είναι αμελητέες. Με βάση τα κριτήρια αυτά, η Επιτροπή καταρτίζει με τη διαδικασία που προβλέπεται στο άρθρο 17 κατάλογο επιχειρήσεων, στις οποίες επιτρέπεται η χρήση ελεγχόμενων ουσιών ως μέσων επεξεργασίας, καθορίζοντας επίπεδα εκπομπής για καθεμία από τις ενδιαφερόμενες επιχειρήσεις. Η Επιτροπή δύναται με την διαδικασία του άρθρου 17 να τροποποιεί το παράρτημα VI, καθώς και τον κατάλογο των προαναφερόμενων επιχειρήσεων με βάση νέα στοιχεία ή τεχνικές εξελίξεις, στα οποία περιλαμβάνεται η αναθεώρηση που προβλέπει η απόφαση X/14 της συνάντησης των μερών του πρωτοκόλλου του Μόντρεαλ,

- "παραγωγός": κάθε φυσικό ή νομικό πρόσωπο που παρασκευάζει ελεγχόμενες ουσίες εντός της Κοινότητας,

- "παραγωγή": η παραγόμενη προσότητα ελεγχόμενων ουσιών, μείον την ποσότητα που καταστρέφεται με τεχνικές εγκεκριμένες από τα μέρη και μείον την ποσότητα που χρησιμοποιείται εξ ολοκλήρου ως πρώτη ύλη ή μέσο επεξεργασίας για την παραγωγή άλλων χημικών προϊόντων. Δεν θεωρούνται ως "παραγωγή" οι ποσότητες που λαμβάνονται με ανάκτηση, ανακύκλωση ή ποιοτική αποκατάσταση,

- "δυναμικό καταστροφής του όζοντος": ο αριθμός στην τρίτη στήλη του παραρτήματος I, που αντιπροσωπεύει τη δυνητική επίδραση μιας ελεγχόμενης ουσίας στη στριβάδα του όζοντος,

- "υπολογιζόμενο επίπεδο": η ποσότητα που λαμβάνεται πολλαπλασιάζοντας την ποσότητα κάθε ελεγχόμενης ουσίας επί το δυναμικό καταστροφής του όζοντος της ουσίας αυτής και προσθέτοντας, για κάθε ομάδα ελεγχόμενων ουσιών του παραρτήματος I χωριστά, τους αριθμούς που προκύπτουν,

- "εξορθολογισμός της βιομηχανικής παραγωγής": η μεταφορά, μεταξύ μερών ή στο εσωτερικό κράτους μέλους, του συνόλου ή μέρους του υπολογιζόμενου επιπέδου παραγωγής ενός παραγωγού προς άλλον, με σκοπό τη βελτιστοποίηση της οικονομικής απόδοσης ή την αντιμετώπιση αναμενόμενων μειώσεων της προσφοράς λόγω της παύσης λειτουργίας βιομηχανικών μονάδων,

- "διάθεση στην αγορά": η έναντι αμοιβής ή δωρεάν παροχή ή προσφορά σε τρίτους ελεγχόμενων ουσιών ή προϊόντων που περιέχουν ελεγχόμενες ουσίες οι οποίες καλύπτονται από τον παρόντα κανονισμό,

- "χρήση": η χρησιμοποίηση ελεγχόμενων ουσιών στην παραγωγή ή στη συντήρηση, και ιδίως στην επαναχρησιμοποίηση, προϊόντων ή εξοπλισμού ή σε άλλες διεργασίες πλην της χρήσης ως πρώτης ύλης ή μέσου επεξεργασίας,

- "αναστρέψιμο σύστημα κλιματισμού/αντλίας θερμότητας": ένας συνδυασμός διασυνδεομένων στοιχείων που περιέχουν ψυκτικό μέσο και συνιστούν ένα κλειστό κύκλωμα ψύξης, στο οποίο το ψυκτικό μέσο κυκλοφορεί με σκοπό την απορρόφηση και την αποβολή θερμότητας (δηλαδή ψύξη, θέρμανση), και τα οποία είναι αναστρέψιμα με την έννοια ότι οι εξατμιστήρες και οι συμπυκνωτές είναι σχεδιασμένοι έτσι ώστε η λειτουργία τους να μπορεί να εναλλάσσεται,

- "τελειοποίηση προς επανεξαγωγή": η διαδικασία που προβλέπεται στο άρθρο 114 παράγραφος 1 στοιχείο α) του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, για τη θέσπιση Κοινοτικού Τελωνειακού Κώδικα(6),

- "ανάκτηση": η συλλογή και αποθήκευση ελεγχόμενων ουσιών, π.χ. από μηχανήματα, εξοπλισμό και περιέκτες, κατά τη συντήρηση ή πριν από την τελική διάθεσή τους,

- "ανακύκλωση": η επαναχρησιμοποίηση μιας ελεγχόμενης ουσίας που έχει ληφθεί με ανάκτηση, μετά από διαδικασία βασικού καθαρισμού, όπως η διήθηση και η ξήρανση. Για τα ψυκτικά μέσα, η ανακύκλωση κατά κανόνα συνεπάγεται επαναδιοχέτευση στον εξοπλισμό, δεδομένου ότι συχνά γίνεται επί τόπου,

- "ποιοτική αποκατάσταση": η επανεπεξεργασία και αναβάθμιση μιας ελεγχόμενης ουσίας που έχει ληφθεί με ανάκτηση μέσω διεργασιών όπως η διήθηση, η ξήρανση, η απόσταξη και η χημική επεξεργασία, με σκοπό να αποκατασταθούν οι επιδόσεις της σε συγκεκριμένο επίπεδο, πράγμα που συχνά συνεπάγεται επεξεργασία όχι επί τόπου αλλά σε κεντρικές εγκαταστάσεις,

- "επιχείρηση": κάθε φυσικό ή νομικό πρόσωπο που παράγει, ανακυκλώνει για να διαθέσει στην αγορά ή χρησιμοποιεί ελεγχόμενες ουσίες για βιομηχανικούς ή εμπορικούς σκοπούς εντός της Κοινότητας ή θέτει σε ελεύθερη κυκλοφορία στην Κοινότητα τέτοιες εισαγόμενες ουσίες ή εξάγει τις ουσίες αυτές από την Κοινότητα για βιομηχανικούς ή εμπορικούς σκοπούς.

ΚΕΦΑΛΑΙΟ II

ΧΡΟΝΟΔΙΑΓΡΑΜΜΑ ΓΙΑ ΤΗ ΣΤΑΔΙΑΚΗ ΚΑΤΑΡΓΗΣΗ

Άρθρο 3

Έλεγχος της παραγωγής ελεγχόμενων ουσιών

1. Με την επιφύλαξη των παραγράφων 5 έως 10, απαγορεύεται η παραγωγή:

α) χλωροφθορανθράκων,

β) άλλων πλήρως αλογονωμένων χλωροφθορανθράκων·

γ) halons·

δ) τετραχλωράνθρακα·

ε) 1,1,1-τριχλωροαιθανίου·

στ) υδροβρωμοφθορανθράκων.

Με βάση τις προτάσεις που υποβάλλουν τα κράτη μέλη, η Επιτροπή εφαρμόζει, σύμφωνα με τη διαδικασία του άρθρου 17, τα κριτήρια που καθορίζονται στην απόφαση IV/25 των μερών του πρωτοκόλλου του Μόντρεαλ για να προσδιορίζει ετησίως τις τυχόν βασικές χρήσεις, για τις οποίες μπορούν να επιτραπούν η παραγωγή και η εισαγωγή στην Κοινότητα των ελεγχόμενων ουσιών που αναφέρονται στο πρώτο εδάφιο, καθώς και τους χρήστες που επιτρέπεται να επωφεληθούν αυτών. Η παραγωγή και η εισαγωγή των συγκεκριμένων ουσιών επιτρέπονται μόνον εάν κανένα μέρος του πρωτοκόλλου δεν μπορεί να προμηθεύσει κατάλληλες εναλλακτικές ουσίες ούτε ουσίες που προέρχονται από ανακύκλωση ή ποιοτική αποκατάσταση, αναφερόμενες στο πρώτο εδάφιο.

2. i) Με την επιφύλαξη των παραγράφων 5 έως 10, κάθε παραγωγός μεριμνά ώστε:

α) για την περίοδο από 1ης Ιανουαρίου μέχρι 31 Δεκεμβρίου 1999 και για κάθε επόμενο δωδεκάμηνο, το υπολογιζόμενο επίπεδο της παραγωγής του όσον αφορά το μεθυλοβρωμίδιο να μην υπερβαίνει το 75 % του αντίστοιχου υπολογιζόμενου επιπέδου της παραγωγής του κατά το 1991·

β) για την περίοδο από 1ης Ιανουαρίου μέχρι 31 Δεκεμβρίου 2001 και για κάθε επόμενο δωδεκάμηνο, το υπολογιζόμενο επίπεδο της παραγωγής του όσον αφορά το μεθυλοβρωμίδιο να μην υπερβαίνει το 40 % του αντίστοιχου υπολογιζόμενου επιπέδου της παραγωγής του κατά το 1991·

γ) για την περίοδο από 1ης Ιανουαρίου μέχρι 31 Δεκεμβρίου 2003 και για κάθε επόμενο δωδεκάμηνο, το υπολογιζόμενο επίπεδο της παραγωγής του όσον αφορά το μεθυλοβρωμίδιο να μην υπερβαίνει το 25 % του αντίστοιχου υπολογιζόμενου επιπέδου της παραγωγής του κατά το 1991·

δ) να μην παράγει μεθυλοβρωμίδιο μετά τις 31 Δεκεμβρίου 2004.

Οι ποσότητες που αναφέρονται στα στοιχεία α), β), γ) και δ) δεν περιλαμβάνουν μεθυλοβρωμίδιο που παράγεται για εφαρμογές που αφορούν την υγειονομική απομόνωση και την προετοιμασία των φορτίων προ της αποστολής.

ii) Με βάση τις προτάσεις που υποβάλλουν τα κράτη μέλη, η Επιτροπή εφαρμόζει, σύμφωνα με τη διαδικασία του άρθρου 17, τα κριτήρια που καθορίζονται στην απόφαση IX/6 των μερών, σε συνδυασμό με κάθε άλλα σχετικά κριτήρια που έχουν συμφωνηθεί από τα μέρη, για να προσδιορίζει ετησίως τις τυχόν χρήσεις κρίσιμης σημασίας, για τις οποίες μπορούν να επιτραπούν η παραγωγή, η εισαγωγή και η χρήση στην Κοινότητα μεθυλοβρωμιδίου μετά τις 31 Δεκεμβρίου 2004, τις επιτρεπτέες ποσότητες και χρήσεις, καθώς και τους χρήστες που επιτρέπεται να επωφεληθούν από τις κρίσιμες αυτές εξαιρέσεις. Η ως άνω παραγωγή και εισαγωγή επιτρέπεται μόνον εάν κανένα μέρος του πρωτοκόλλου δεν μπορεί να προμηθεύσει κατάλληλες εναλλακτικές ουσίες ούτε μεθυλοβρωμίδιο που προέρχεται από ανακύκλωση ή ποιοτική αποκατάσταση.

Σε περιπτώσεις έκτακτης ανάγκης, εφόσον το απαιτούν αναπάντεχες επιδρομές βλαβερών οργανισμών ή ασθένειες, η Επιτροπή, κατόπιν αιτήματος των αρμοδίων αρχών του κράτους μέλους δύναται να επιτρέπει την προσωρινή χρήση μεθυλοβρωμιδίου. Η διάρκεια της σχετικής άδειας δεν πρέπει να υπερβαίνει τις 120 ημέρες ούτε η ποσότητα τους 20 τόνους.

3. Με την επιφύλαξη των παραγράφων 8, 9 και 10, κάθε παραγωγός μεριμνά ώστε:

α) κατά την περίοδο απά 1ης Ιανουαρίου μέχρι 31 Δεκεμβρίου 2000 και κάθε επόμενο δωδεκάμηνο, το υπολογιζόμενο επίπεδο της παραγωγής υδροχλωροφθορανθράκων να μην υπερβαίνει το αντίστοιχο υπολογιζόμενο επίπεδο της παραγωγής του κατά το 1997·

β) κατά την περίοδο από 1ης Ιανουαρίου μέχρι 31 Δεκεμβρίου 2008 και κάθε επόμενο δωδεκάμηνο, το υπολογιζόμενο επίπεδο της παραγωγής υδροχλωροφθορανθράκων να μην υπερβαίνει το 35 % του αντίστοιχου υπολογιζόμενου επιπέδου της παραγωγής του κατά το 1997·

γ) κατά την περίοδο από 1ης Ιανουαρίου μέχρι 31 Δεκεμβρίου 2014 και κάθε επόμενο δωδεκάμηνο, το υπολογιζόμενο επίπεδο της παραγωγής υδροχλωροφθορανθράκων να μην υπερβαίνει το 20 % του αντίστοιχου υπολογιζόμενου επιπέδου της παραγωγής του κατά το 1997·

δ) κατά την περίοδο από 1ης Ιανουαρίου μέχρι 31 Δεκεμβρίου 2020 και κάθε επόμενο δωδεκάμηνο, το υπολογιζόμενο επίπεδο της παραγωγής υδροχλωροφθορανθράκων να μην υπερβαίνει το 15 % του αντίστοιχου υπολογιζόμενου επιπέδου της παραγωγής του κατά το 1997·

ε) να μην παράγει υδροχλωροφθοράνθρακες μετά τις 31 Δεκεμβρίου 2025.

Πριν από τις 31 Δεκεμβρίου 2002, η Επιτροπή θα επανεξετάσει το επίπεδο της παραγωγής, για να αποφασίσει:

- κατά πόσον θα πρέπει να προταθεί περικοπή της παραγωγής πριν από το έτος 2008 ή/και

- κατά πόσον θα πρέπει να προταθεί αλλαγή των επιπέδων παραγωγής που προβλέπονται στα στοιχεία β, γ) και δ).

Στην επανεξέταση αυτή θα ληφθούν υπόψη η εξέλιξη της παγκόσμιας κατανάλωσης υδροχλωροφθορανθράκων, οι εξαγωγές υδροχλωροφθορανθράκων από την Κοινότητα και άλλες χώρες του ΟΟΣΑ, καθώς και η τεχνική και οικονομική παρουσία εναλλακτικών ουσιών ή τεχνολογιών καθώς και οι σχετικές διεθνείς εξελίξεις που άπτονται του πρωτοκόλλου.

4. Η Επιτροπή χορηγεί άδεια στους χρήστες που προσδιορίζονται σύμφωνα με την παράγραφο 1 δεύτερο εδάφιο και την παράγραφο 2 σημείο ii) και τους γνωστοποιεί τη χρήση για την οποία τους χορηγείται άδεια, τις ουσίες που επιτρέπεται να χρησιμοποιούν, καθώς και την ποσότητα των ουσιών αυτών.

5. Είναι δυνατόν να επιτραπεί σε έναν παραγωγό, από την αρμόδια αρχή του κράτους μέλους στο οποίο πραγματοποιείται η σχετική παραγωγή, να παράγει τις ελεγχόμενες ουσίες που αναφέρονται στις παραγράφους 1 και 2, προκειμένου να καλυφθεί η ζήτηση για την οποία έχει χορηγηθεί άδεια σύμφωνα με την παράγραφο 4. Η αρμόδια αρχή του συγκεκριμένου κράτους μέλους γνωστοποιεί εκ των προτέρων στην Επιτροπή την πρόθεσή της να χορηγήσει τέτοιες άδειες.

6. Προκειμένου να καλυφθούν οι βασικές εγχώριες ανάγκες των μερών σύμφωνα με το άρθρο 5 του πρωτοκόλλου, ένας παραγωγός μπορεί, με την άδεια της αρμόδιας αρχής του κράτους μέλους στο οποίο πραγματοποιείται η σχετική παραγωγή, να υπερβεί τα υπολογιζόμενα επίπεδα παραγωγής που καθορίζονται στις παραγράφους 1 και 2, με την προϋπόθεση ότι τα πρόσθετα υπολογιζόμενα επίπεδα παραγωγής του συγκεκριμένου κράτους μέλους δεν υπερβαίνουν τα επίπεδα που επιτρέπονται για το σκοπό αυτό κατά τα άρθρα 2 Α έως 2 Ε και το άρθρο 2 Η του προωτοκόλλου για τις δεδομένες περιόδους. Η αρμόδια αρχή του εν λόγω κράτους μέλους γνωστοποιεί εκ των προτέρων στην Επιτροπή την πρόθεσή της να χορηγήσει τέτοιες άδειες.

7. Στο βαθμό που επιτρέπεται από το πρωτόκολλο, ένας παραγωγός μπορεί, με την άδεια της αρμόδιας αρχής του κράτους μέλους όπου πραγματοποιείται η σχετική παραγωγή, να υπερβεί τα υπολογιζόμενα επίπεδα παραγωγής που καθορίζονται στις παραγράφους 1 και 2, προκειμένου να καλυφθούν βασικές ή κρίσιμης σημασίας χρήσεις σε μέρη του πρωτοκόλλου, μετά από σχετική αίτησή τους. Η αρμόδια αρχή του οικείου κράτους μέλους γνωστοποιεί εκ των προτέρων στην Επιτροπή την πρόθεσή της να χορηγήσει τέτοιες άδειες.

8. Στο βαθμό που επιτρέπεται από το πρωτόκολλο, ένας παραγωγός μπορεί, με την άδεια της αρμόδιας αρχής του κράτους μέλους όπου πραγματοποιείται η σχετική παραγωγή, να υπερβεί τα υπολογιζόμενα επίπεδα παραγωγής που καθορίζονται στις παραγράφους 1 έως 7 χάριν εξορθολογισμού της βιομηχανικής παραγωγής στο συγκεκριμένο κράτος μέλος, με την προϋπόθεση ότι τα υπολογιζόμενα επίπεδα παραγωγής του εν λόγω κράτους μέλους δεν υπερβαίνουν το άθροισμα των υπολογιζόμενων επιπέδων παραγωγής των εγχώριων παραγωγών του, τα οποία καθορίζονται στις παραγράφους 1 έως 7, για τις υπό κρίση περιόδους. Η αρμόδια αρχή του κράτους μέλους γνωστοποιεί εκ των προτέρων στην Επιτροπή την πρόθεσή της να χορηγήσει τέτοιες άδειες.

9. Στο βαθμό που επιτρέπεται από το πρωτόκολλο, ένας παραγωγός μπορεί, με την άδεια της Επιτροπής, η οποία χορηγείται κατόπιν συμφωνίας με την αρμόδια αρχή του κράτους μέλους όπου πραγματοποιείται η σχετική παραγωγή, να υπερβεί τα υπολογιζόμενα επίπεδα παραγωγής που καθορίζονται στις παραγράφους 1 έως 8 χάριν εξορθολογισμού της βιομηχανικής παραγωγής μεταξύ κρατών μελών, με την προϋπόθεση ότι το σύνολο των υπολογιζόμενων επιπέδων παραγωγής των ενδιαφερόμενων κρατών μελών δεν υπερβαίνει το άθροισμα των υπολογιζόμενων επιπέδων παραγωγής των εγχώριων παραγωγών τους, τα οποία ορίζονται στις παραγράφους 1 έως 8, για τις δεδομένες περιόδους. Απαιτείται επίσης η σύμφωνη γνώμη της αρμόδιας αρχής του κράτους μέλους στο οποίο πρόκειται να μειωθεί η παραγωγή.

10. Στο βαθμό που επιτρέπεται από το πρωτόκολλο και χάριν εξορθολογισμού της βιομηχανικής παραγωγής με τρίτη χώρα, μέρος του πρωτοκόλλου, ένας παραγωγός μπορεί, με την άδεια της Επιτροπής, η οποία χορηγείται κατόπιν συμφωνίας, αφενός με την αρμόδια αρχή του κράτους μέλους όπου πραγματοποιείται η σχετική παραγωγή και, αφετέρου, με την κυβέρνηση της ενδιαφερόμενης τρίτης χώρας, να συνδυάσει τα υπολογιζόμενα επίπεδα παραγωγής που καθορίζονται στις παραγράφους 1 έως 9 με τα υπολογιζόμενα επίπεδα παραγωγής που επιτρέπονται σε παραγωγό τρίτης χώρας μέρους σύμφωνα με το πρωτόκολλο και με τη νομοθεσία της χώρας του, με την προϋπόθεση ότι τα συνδυασμένα υπολογιζόμενα επίπεδα παραγωγής των δύο παραγωγών δεν υπερβαίνουν το άθροισμα των υπολογιζόμενων επιπέδων παραγωγής που επιτρέπονται στον κοινοτικό παραγωγό βάσει των παραγράφων 1 έως 9 και των υπολογιζόμενων επιπέδων παραγωγής που επιτρέπονται στον παραγωγό της τρίτης χώρας μέρους βάσει του πρωτοκόλλου και της σχετικής νομοθεσίας της χώρας του.

Άρθρο 4

Έλεγχος της διάθεσης στην αγορά και της χρήσης ελεγχόμενων ουσιών

1. Με την επιφύλαξη των παραγράφων 4 και 5, απαγορεύεται η διάθεση στην αγορά και η χρήση των κατωτέρω ελεγχόμενων ουσιών:

α) χλωροφθορανθράκων·

β) άλλων πλήρως αλογονωμένων χλωροφθορανθράκων·

γ) halons·

δ) τετραχλωράνθρακα·

ε) 1,1,1-τριχλωροαιθανίου και

στ) υδροβρωμοφθορανθράκων.

Κατόπιν αιτήματος αρμόδιας αρχής κράτους μέλους και σύμφωνα με τη διαδικασία του άρθρου 17, η Επιτροπή μπορεί να επιτρέπει προσωρινή παρέκκλιση ώστε να επιτραπεί χρήση χλωροφθορανθράκων και halons σε στρατιωτικές εφαρμογές μέχρι τις 31 Δεκεμβρίου 2008, στις περιπτώσεις που καταδεικνύεται, για τη συγκεκριμένη χρήση, ότι δεν υπάρχουν ή δεν μπορούν να χρησιμοποιηθούν τεχνικά και οικονομικά πρόσφορες εναλλακτικές ουσίες ή τεχνολογίες.

2. i) Με την επιφύλαξη των παραγράφων 4 και 5, κάθε παραγωγός και εισαγωγέας μεριμνά ώστε:

α) κατά την περίοδο από 1ης Ιανουαρίου μέχρι 31 Δεκεμβρίου 1999 και κάθε επόμενο δωδεκάμηνο, το υπολογιζόμενο επίπεδο μεθυλοβρωμιδίου που διαθέτει στην αγορά ή χρησιμοποιεί για ίδιο λογαριασμό να μην υπερβαίνει το 75 % του υπολογιζόμενου επιπέδου μεθυλοβρωμιδίου που διέθεσε στην αγορά ή χρησιμοποίησε για ίδιο λογαριασμό το 1991·

β) το υπολογιζόμενο επίπεδο μεθυλοβρωμιδίου που διαθέτει στην αγορά ή χρησιμοποιεί για ίδιο λογαριασμό κατά την περίοδο από 1ης Ιανουαρίου έως 31 Δεκεμβρίου 2001 και σε κάθε επόμενο δωδεκάμηνο δεν υπερβαίνει το 40 % του υπολογιζόμενου επιπέδου μεθυλοβρωμιδίου που διέθεσε στην αγορά ή χρησιμοποίησε για ίδιο λογαριασμό το 1991·

γ) το υπολογιζόμενο επίπεδο μεθυλοβρωμιδίου που διαθέτει στην αγορά ή χρησιμοποιεί για ίδιο λογαριασμό κατά την περίοδο από 1ης Ιανουαρίου έως 31 Δεκεμβρίου 2003 και σε κάθε επόμενο δωδεκάμηνο δεν υπερβαίνει το 25 % του υπολογιζόμενου επιπέδου μεθυλοβρωμιδίου που διέθεσε στην αγορά ή χρησιμοποίησε για ίδιο λογαριασμό το 1991·

δ) να μη διαθέτει στην αγορά ούτε να χρησιμοποιεί για ίδιο λογαριασμό μεθυλοβρωμίδιο μετά τις 31 Δεκεμβρίου 2004.

Στο βαθμό που επιτρέπεται από το πρωτοκόλλο, η Επιτροπή, μετά από αίτημα αρμόδιας αρχής κράτους μέλους και σύμφωνα με τη διαδικασία του άρθρου 17, προσαρμόζει το υπολογιζόμενο επίπεδο μεθυλοβρωμιδίου που αναφέρεται στο άρθρο 3 παράγραφος 2 σημείο i) στοιχείο γ) και στο άρθρο 4 παράγραφος 2 στοιχείο γ), εφόσον αποδεικνύεται ότι αυτό απαιτούν οι ανάγκες του συγκεκριμένου κράτους μέλους επειδή δεν είναι διαθέσιμες ή δεν είναι δυνατόν να χρησιμοποιηθούν εναλλακτικές λύσεις τεχνικά και οικονομικά εφικτές ή υποκατάστατα αποδεκτά από την άποψη των επιπτώσεων στο περιβάλλον και την υγεία.

Η Επιτροπή, σε διαβούλευση με τα κράτη μέλη, ενθαρρύνει την ανάπτυξη, συμπεριλαμβανομένης της έρευνας, και τη χρησιμοποίηση εναλλακτικών ουσιών του μεθυλοβρωμιδίου το συντομότερο δυνατό.

ii) Με την επιφύλαξη της παραγράφου 4, η διάθεση στην αγορά και η χρησιμοποίηση μεθυλοβρωμιδίου από επιχειρήσεις άλλες πλην των παραγωγών και εισαγωγέων απαγορεύεται μετά τις 31 Δεκεμβρίου 2005.

iii) Οι ποσότητες που αναφέρονται στο σημείο i), στοιχεία α), β), γ) και δ) δεν περιλαμβάνουν την ποσότητα του μεθυλοβρωμιδίου που παράγεται ή εισάγεται για χρήσεις υγειονομικής απομόνωσης και προετοιμασίας προ της αποστολής φορτίου. Από [...](7) και για κάθε επόμενο δωδεκάμηνο, κάθε παραγωγός και εισαγωγέας εξασφαλίζει ότι το υπολογιζόμενο επίπεδο μεθυλοβρωμιδίου που διαθέτει στην αγορά ή χρησιμοποιεί για ίδιο λογαριασμό για χρήσεις υγειονομικής απομόνωσης και προετοιμασίας προ της αποστολής φορτίου δεν υπερβαίνει το μέσο όρο του υπολογιζόμενου επιπέδου του μεθυλοβρωμιδίου που διέθεσε στην αγορά ή χρησιμοποίησε για ίδιο λογαριασμό για χρήσεις υγειονομικής απομόνωσης και προετοιμασίας προ της αποστολής φορτίου κατά τα έτη 1996, 1997 και 1998.

Τα κράτη μέρη υποβάλλουν ετησίως έκθεση προς την Επιτροπή για τις ποσότητες μεθυλοβρωμιδίου τις οποίες επέτρεψαν στο έδαφός τους, για χρήσεις υγειονομικής απομόνωσης και προετοιμασίας προ της αποστολής φορτίου και για την πρόοδο όσον αφορά την αξιολόγηση και τη χρήση εναλλακτικών ουσιών.

Η Επιτροπή μπορεί, σύμφωνα με τη διαδικασία του άρθρου 17, να μειώνει το υπολογιζόμενο επίπεδο του μεθυλοβρωμιδίου το οποίο οι παραγωγοί και οι εισαγωγείς μεθυλοβρωμιδίου δύνανται να διαθέσουν στην αγορά για χρήσεις υγειονομικής απομόνωσης και προετοιμασίας προ της αποστολής φορτίου, ανάλογα με το αν υπάρχουν, τεχνικώς ή οικονομικώς, εναλλακτικές ουσίες ή τεχνολογίες, και με τις σχετικές διεθνείς εξελίξεις περί το πρωτόκολλο.

iv) Τα συνολικά όρια για τις ποσότητες μεθυλοβρωμιδίου που μπορούν να διατεθούν στην αγορά ή να χρησιμοποιηθούν για ίδιο λογαριασμό από παραγωγούς και εισαγωγείς καθορίζονται στο παράρτημα II.

3. i) Με την επιφύλαξη των παραγράφων 4 και 5 και του άρθρου 5 παράγραφος 5:

α) κατά την περίοδο από 1ης Ιανουαρίου μέχρι 31 Δεκεμβρίου 1999 και το επόμενο δωδεκάμηνο, το υπολογιζόμενο επίπεδο υδροχλωροφθορανθράκων που οι παραγωγοί και οι εισαγωγείς διαθέτουν στην αγορά ή χρησιμοποιούν για ίδιο λογαριασμό δεν υπερβαίνει το άθροισμα:

- του 2,6 % του υπολογιζόμενου επιπέδου χλωροφθορανθράκων που οι παραγωγοί και οι εισαγωγείς διέθεσαν στην αγορά ή χρησιμοποίησαν για ίδιο λογαριασμό το 1989 και

- του υπολογιζόμενου επιπέδου υδροχλωροφθορανθράκων που οι παραγωγοί και οι εισαγωγείς διέθεσαν στην αγορά ή χρησιμοποίησαν για ίδιο λογαριασμό το 1989·

β) κατά την περίοδο από 1ης Ιανουαρίου μέχρι 31 Δεκεμβρίου 2001, το υπολογιζόμενο επίπεδο υδροχλωροφθορανθράκων που οι παραγωγοί και οι εισαγωγείς δαθέτουν στην αγορά ή χρησιμοποιούν για ίδιο λογαριασμό δεν υπερβαίνει το άθροισμα:

- του 2,0 % του υπολογιζόμενου επιπέδου χλωροφθορανθράκων που οι παραγωγοί και οι εισαγωγείς διέθεσαν στην αγορά ή χρησιμοποίησαν για ίδιο λογαριασμό το 1989 και

- του υπολογιζόμενου επιπέδου υδροχλωροφθορανθράκων που οι παραγωγοί και οι εισαγωγείς διέθεσαν στην αγορά ή χρησιμοποίησαν για ίδιο λογαριασμό το 1989·

γ) κατά την περίοδο από 1ης Ιανουαρίου μέχρι 31 Δεκεμβρίου 2002, το υπολογιζόμενο επίπεδο υδροχλωροφθορανθράκων που οι παραγωγοί και οι εισαγωγείς διαθέτουν στην αγορά ή χρησιμοποιούν για ίδιο λογαριασμό δεν υπερβαίνει το 85 % της ποσότητας που υπολογίζεται σύμφωνα με το στοιχείο β)·

δ) κατά την περίοδο από 1ης Ιανουαρίου μέχρι 31 Δεκεμβρίου 2003, το υπολογιζόμενο επίπεδο υδροχλωροφθορανθράκων που οι παραγωγοί και οι εισαγωγείς διαθέτουν στην αγορά ή χρησιμοποιούν για ίδιο λογαριασμό δεν υπερβαίνει το 45 % της ποσότητας που υπολογίζεται σύμφωνα με το στοιχείο β)·

ε) κατά την περίοδο από 1ης Ιανουαρίου μέχρι 31 Δεκεμβρίου 2004 και κάθε επόμενο δωδεκάμηνο, το υπολογιζόμενο επίπεδο υδροχλωροφθορανθράκων που οι παραγωγοί και οι εισαγωγείς διαθέτουν στην αγορά ή χρησιμοποιούν για ίδιο λογαριασμό δεν υπερβαίνει το 30 % της ποσότητας που υπολογίζεται σύμφωνα με το στοιχείο β)·

στ) κατά την περίοδο από 1ης Ιανουαρίου μέχρι 31 Δεκεμβρίου 2008 και κάθε επόμενο δωδεκάμηνο, το υπολογιζόμενο επίπεδο υδροχλωροφθορανθράκων που οι παραγωγοί και οι εισαγωγείς διαθέτουν στην αγορά ή χρησιμοποιούν για ίδιο λογαριασμό δεν υπερβαίνει το 25 % της ποσότητας που υπολογίζεται σύμφωνα με το στοιχείο β)·

ζ) κανένας παραγωγός ή εισαγωγέας δεν διαθέτει στην αγορά ούτε χρησιμοποιεί για ίδιο λογαριασμό υδροχλωροφθοράνθρακες μετά τις 31 Δεκεμβρίου 2009·

η) κάθε παραγωγός και εισαγωγέας μεριμνά ώστε, κατά την περίοδο από 1ης Ιανουαρίου μέχρι 31 Δεκεμβρίου 1999 και κάθε επόμενο δωδεκάμηνο μέχρι τις 31 Δεκεμβρίου 2002, το υπολογιζόμενο επίπεδο υδροχλωροφθορανθράκων που διαθέτει στην αγορά ή χρησιμοποιεί για ίδιο λογαριασμό, εκφραζόμενο σε ποσοστό επί τοις εκατό των υπολογιζόμενων επιπέδων που αναφέρονται στα στοιχεία α) έως γ) δεν υπερβαίνει το μερίδιό του στην αγορά, κατά το 1996.

ii) Πριν από την 1η Ιανουαρίου 2001, η Επιτροπή καθορίζει με την διαδικασία του άρθρου 17 μηχανισμό για τη χορήγηση σε κάθε παραγωγό και εισαγωγέα ποσοστώσεων των υπολογιζομένων επιπέδων που αναφέρονται στα στοιχεία α) έως στ), οι οποίες θα ισχύουν την περίοδο από 1ης Ιανουαρίου μέχρι 31 Δεκεμβρίου 2003 και κάθε επόμενο δωδεκάμηνο.

iii) Όσον αφορά τους παραγωγούς, οι ποσότητες της παραγράφου αυτής εφαρμόζονται στις ποσότητες νέων ουσιών τις οποίες διαθέτουν στην αγορά ή χρησιμοποιούν για ίδιο λογαριασμό στο εσωτερικό της Κοινότητας και οι οποίες έχουν παραχθεί στην Κοινότητα.

iv) Τα συνολικά όρια για τις ποσότητες υδροχλωροφθορανθράκων που μπορούν να διατεθούν στην αγορά ή να χρησιμοποιηθούν για ίδιο λογαριασμό από παραγωγούς και εισαγωγείς καθορίζονται στο παράρτημα III.

4. i) α) Οι παράγραφοι 1, 2 και 3 δεν ισχύουν για τη διάθεση στην αγορά και τη χρήση ελεγχόμενων ουσιών προς καταστροφή στο εσωτερικό της Κοινότητας με τεχνολογίες εγκεκριμένες από τα μέρη·

β) Οι παράγραφοι 1, 2 και 3 δεν ισχύουν για τη διάθεση στην αγορά και τη χρήση ελεγχόμενων ουσιών εφόσον:

- χρησιμοποιούνται ως πρώτη ύλη ή μέσο επεξεργασίας,

- χρησιμοποιούνται για να καλυφθούν οι εγκεκριμένες αιτήσεις για βασικές χρήσεις των χρηστών που έχουν προσδιοριστεί σύμφωνα με το άρθρο 3 παράγραφος 1 και για να καλυφθούν οι χρήσεις κρίσιμης σημασίας, για τις οποίες έχει χορηγηθεί άδεια σύμφωνα με το άρθρο 3 παράγραφος 2, ή για να καλυφθούν οι αιτήσεις για επιτρεπόμενες, σύμφωνα με το άρθρο 3 παράγραφος 2 σημείο ii), προσωρινές εφαρμογές έκτακτης ανάγκης.

ii) Μέχρι τις 31 Δεκεμβρίου 1999, η παράγραφος 1 δεν ισχύει για τη διάθεση στην αγορά, από άλλες επιχειρήσεις εκτός των παραγωγών, ελεγχόμενων ουσιών για τη συντήρηση ή την επισκευή εξοπλισμού ψύξης και κλιματισμού.

iii) Μέχρι τις 31 Δεκεμβρίου 2000, η παράγραφος 1 δεν ισχύει για τη χρήση ελεγχόμενων ουσιών για τη συντήρηση ή την επισκευή εξοπλισμού ψύξης και κλιματισμού ή για διαδικασίες δακτυλοσκόπησης.

iv) Η παράγραφος 1 στοιχείο γ) δεν ισχύει για τη διάθεση στην αγορά και τη χρήση halons τα οποία προέρχονται από ανάκτηση, ανακύκλωση ή ποιοτική αποκατάσταση σε υπάρχοντα συστήματα πυροπροστασίας μέχρι τις 31 Δεκεμβρίου 2002, ή για τη διάθεση και χρήση halons στην αγορά για τις χρήσεις κρίσιμης σημασίας που απαριθμούνται στο παράρτημα VII. Κάθε χρόνο οι αρμόδιες αρχές των κρατών μελών γνωστοποιούν στην Επιτροπή τις ποσότητες halons που χρησιμοποιήθηκαν για χρήσεις κρίσιμης σημασίας, τα μέτρα που λαμβάνονται για τον περιορισμό των εκπομπών τους καθώς και εκτίμηση των εκπομπών αυτών, καθώς και τις τρέχουσες δραστηριότητες για την εξεύρεση και χρήση κατάλληλων εναλλακτικών ουσιών. Κάθε χρόνο η Επιτροπή επανεξετάζει τις χρήσεις κρίσιμης σημασίας που περιέχονται στο παράρτημα VII και εφόσον απαιτηθεί θεσπίζει τροποποιήσεις σύμφωνα με τη διαδικασία που ορίζεται στο άρθρο 17.

v) Πλην των χρήσεων που απαριθμούνται στο παράρτημα VII, τα συστήματα πυροπροστασίας και οι πυροσβεστήρες που περιέχουν halons πρέπει να παροπλιστούν μέχρι τις 31 Δεκεμβρίου 2003. Τα halons ανακτώνται σύμφωνα με το άρθρο 15.

5. Κάθε παραγωγός ή εισαγωγέας που έχει το δικαίωμα να διαθέτει στην αγορά ή να χρησιμοποιεί για ίδιο λογαριασμό ελεγχόμενες ουσίες που αναφέρονται στο παρόν άρθρο μπορεί να μεταβιβάζει το δικαίωμά του αυτό για το σύνολο ή μέρος των ποσοτήτων της συγκεκριμένης ομάδας ουσιών, που καθορίζονται σύμφωνα με το παρόν άρθρο, σε οποιονδήποτε άλλο παραγωγό ή εισαγωγέα της ίδιας αμάδας ουσιών εντός της Κοινότητας. Κάθε μεταβίβαση δικαιώματος κατά τα ανωτέρω γνωστοποιείται εκ των προτέρων στην Επιτροπή. Η μεταβίβαση του δικαιώματος διάθεσης στην αγορά ή χρήσης δεν συνεπάγεται πρόσθετο δικαίωμα παραγωγής ή εισαγωγής.

6. Απαγορεύονται η εισαγωγή και η διάθεση στην αγορά προϊόντων και εξοπλισμού που περιέχουν χλωροφθοράνθρακες, άλλους πλήρως αλογονωμένους χλωροφθοράνθρακες, halons, τετραχλωράνθρακα, 1,1,1-τριχλωροαιθάνιο και υδροβρωμοφθοράνθρακες, με εξαίρεση τα προϊόντα και τον εξοπλισμό στα οποία έχει επιτραπεί η χρήση των συγκεκριμένων ελεγχόμενων ουσιών βάσει του άρθρου 3 παράγραφος 1 δεύτερο εδάφιο, ή απαριθμούνται στο παράρτημα VII. Η απαγόρευση αυτή δεν αφορά τα προϊόντα και τον εξοπλισμό που αποδεικνύεται ότι είχαν κατασκευαστεί πριν από την έναρξη ισχύος του παρόντος κανονισμού.

Άρθρο 5

Έλεγχος της χρήσης υδροχλωροφθορανθράκων

1. Υπό τους κατωτέρω όρους, η χρήση υδροχλωροφθορανθράκων απαγορεύεται:

α) σε αερολύματα·

β) ως διαλύτες:

i) σε εφαρμογές ανοικτού κυκλώματος των διαλυτών, συμπεριλαμβανομένων των ανοικτών συσκευών καθαρισμού και των ανοικτών συστημάτων ξήρανσης χωρίς ψυχόμενα σημεία, σε συγκολλητικά μέσα και μέσα καθαρισμού τύπων, όταν δεν χρησιμοποιούνται σε κλειστό εξοπλισμό, για καθαρισμό αποχετεύσεων κατά τον οποίο δεν ανακτώνται οι υδροχλωροφθοράνθρακες,

ii) από 1ης Ιανουαρίου 2002, σε όλες τις χρήσεις διαλυτών, με εξαίρεση τον καθαρισμό ακριβείας των ηλεκτρικών και λοιπών εξαρτημάτων στην αεροδιαστημική και αεροναυτική βιομηχανία, όπου η απαγόρευση θα τεθεί σε ισχύ στις 31 Δεκεμβρίου 2008·

γ) ως ψυκτικά μέσα:

i) σε εξοπλισμό που έχει παραχθεί μετά τις 31 Δεκεμβρίου 1995 για τις ακόλουθες χρήσεις:

- σε συστήματα άμεσης εξάτμισης σε ανοικτό περιβάλλον,

- σε ψυγεία και καταψύκτες οικιακής χρήσεως,

- σε συστήματα κλιματισμού αυτοκινήτων, ελκυστήρων, μη οδικών οχημάτων ή ρυμουλκουμένων, ανεξαρτήτως της πηγής ενέργειας των συστημάτων αυτών, εκτός των στρατιωτικών χρήσεων όπου η απαγόρευση θα τεθεί σε ισχύ στις 31 Δεκεμβρίου 2008,

- στον κλιματισμό δημόσιων οδικών συγκοινωνιακών μέσων,

ii) στον κλιματισμό σιδηροδρομικών μεταφορών, σε εξοπλισμό που έχει παραχθεί μετά τις 31 Δεκεμβρίου 1997,

iii) από 1ης Ιανουαρίου 2000, σε εξοπλισμό που έχει παραχθεί μετά τις 31 Δεκεμβρίου 1999 για τις ακόλουθες χρήσεις:

- σε ψυκτικούς θαλάμους και αποθήκες του Δημοσίου και των κυκλωμάτων διανομής,

- για μηχανήματα σε ισχύ εισόδου στον άξονα τουλάχιστον 150 kW,

iv) από 1ης Ιανουαρίου 2001 σε κάθε άλλο εξοπλισμό ψύξης και κλιματισμού που έχει παραχθεί μετά τις 31 Δεκεμβρίου 2000, με εξαίρεση τα σταθερά συστήματα κλιματισμού ψυκτικής δυναμικότητας μικρότερης των 100 kW, όπου η χρήση υδροχλωροφθορανθράκων θα απαγορευθεί από 1ης Ιανουαρίου 2003 σε κάθε εξοπλισμό που έχει παραχθεί μετά τις 31 Δεκεμβρίου 2002 και τα αναστρέψιμα συστήματα κλιματισμού/αντλίας θερμότητας, στα οποία απαγορεύεται να χρησιμοποιούνται υδροχλωροφθοράνθρακες από 1ης Ιανουαρίου 2004 σε κάθε εξοπλισμό παραγόμενο μετά τις 31 Δεκεμβρίου 2003,

v) από 1ης Ιανουαρίου 2010, απαγορεύεται να χρησιμοποιούνται αχρησιμοποίητοι υδροχλωροφθοράνθρακες για τη συντήρηση και την επισκευή του υφισταμένου κατά την ημερομηνία αυτή ψυκτικού και κλιματιστικού εξοπλισμού,

δ) για την παραγωγή αφρωδών πλαστικών:

i) στην παραγωγή κάθε είδους αφρωδών πλαστικών, με εξαίρεση τα αφρώδη πλαστικά τύπου integral skin για εφαρμογές ασφαλείας και τα σκληρά μονωτικά αφρώδη πλαστικά,

ii) από 1ης Ιανουαρίου 2000, στην παραγωγή αφρωδών πλαστικών τύπου integral skin για εφαρμογές ασφαλείας και σκληρού μονωτικού αφρώδους πολυαιθυλενίου,

iii) από 1ης Ιανουαρίου 2002, στην παραγωγή σκληρού μονωτικού αφρώδους πολυστυρολίου διέλασης, εκτός αν χρησιμοποιείται για μόνωση στις μεταφορές,

iv) από 1ης Ιανουαρίου 2003, στην παραγωγή αφρωδών πολυουραιθάνης για συσκευές, αφρωδών πολυουραιθάνης σε εύκαμπτα φύλλα και πετασμάτων σάντουιτς πολυουραιθάνης, εκτός εάν τα τελευταία χρησιμοποιούνται για μόνωση στις μεταφορές,

v) από 1ης Ιανουαρίου 2004, στην παραγωγή όλων των αφρωδών, συμπεριλαμβανομένων των αφρωδών πολυουραιθάνης τύπου spray και block·

ε) ως φέρον αέριο για αποστειρωτικές ουσίες σε κλειστά συστήματα, σε εξοπλισμό παραχθέντα μετά τις 31 Δεκεμβρίου 1997·

στ) σε οποιαδήποτε άλλη συσκευή.

2. Κατά παρέκκλιση από την παράγραφο 1, επιτρέπεται να χρησιμοποιούνται υδροχλωροφθοράνθρακες:

α) σε εργαστηριακές εφαρμογές, συμπεριλαμβανομένης της έρευνας και ανάπτυξης·

β) ως πρώτη ύλη για την παραγωγή άλλων χημικών προϊόντων·

γ) ως μέσα επεξεργασίας.

3. Κατά παρέκκλιση από την παράγραφο 1, μπορεί να επιτραπεί η χρήση υδροχλωροφθορανθράκων ως μέσων πυρόσβεσης σε υφιστάμενα συστήματα πυροπροστασίας, προκειμένου να αντικατασταθούν τα halons στις εφαρμογές που απαριθμούνται στο παράρτημα VI, υπό τους ακόλουθους όρους:

- τα halons που υπάρχουν στα συστήματα αυτά θα αντικατασταθούν πλήρως,

- τα αφαιρούμενα halons καταστρέφονται,

- το 70 % του κόστους καταστροφής καλύπτεται από τον προμηθευτή των υδροχλωροφθορανθράκων,

- κάθε χρόνο, τα κράτη μέλη που κάνουν χρήση της διάταξης αυτής κοινοποιούν στην Επιτροπή τον αριθμό των οικείων εγκαταστάσεων και τις ποσότητες halons.

4. Η εισαγωγή και η διάθεση στην αγορά προϊόντων και εξοπλισμού που περιέχουν υδροχλωροφθοράνθρακες, των οποίων η χρήση υπόκειται σε περιορισμούς δυνάμει του παρόντος άρθρου, απαγορεύονται από την ημερομηνία που οι περιορισμοί αυτοί αρχίζουν να ισχύουν. Δεν υπόκεινται στην απαγόρευση αυτή τα προϊόντα και ο εξοπλισμός που αποδεικνύεται ότι είχαν κατασκευαστεί πριν από την ημερομηνία περιορισμού της χρήσης.

5. Μέχρι τις 31 Δεκεμβρίου 2009, οι περιορισμοί χρήσης βάσει του παρόντος άρθρου δεν ισχύουν για τη χρήση υδροχλωροφθορανθράκων στην παραγωγή προϊόντων προοριζόμενων για εξαγωγή σε χώρες όπου εξακολουθεί να επιτρέπεται η χρήση υδροχλωροφθορανθράκων στα δεδομένα προϊόντα.

6. Η Επιτροπή δύναται, με τη διαδικασία του άρθρου 17 και με βάση την πείρα από την εφαρμογή του κανονισμού ή προκειμένου να ληφθεί υπόψη η τεχνική πρόοδος, να τροποποιεί τον κατάλογο και τις ημερομηνίες της παραγράφου 1.

7. Στις περιπτώσεις όπου, για συγκεκριμένη χρήση, αποδεδειγμένα δεν υπάρχουν ή δεν μπορούν να χρησιμοποιηθούν συμφέρουσες από τεχνική και οικονομική άποψη εναλλακτικές ουσίες ή τεχνολογίες, η Επιτροπή δύναται, κατόπιν αιτήσεως της αρμόδιας αρχής κράτους μέλους και με τη διαδικασία του άρθρου 17, να εγκρίνει προσωρινή εξαίρεση, ώστε να επιτρέπεται η χρήση και η διάθεση στην αγορά υδροχλωροφθορανθράκων κατά παρέκκλιση από την παράγραφο 1 και το άρθρο 4 παράγραφος 3.

ΚΕΦΑΛΑΙΟ III

ΕΜΠΟΡΙΟ

Άρθρο 6

Άδειες εισαγωγής από τρίτες χώρες

1. Η θέση σε ελεύθερη κυκλοφορία στην Κοινότητα ή η τελειοποίηση προς επανεξαγωγή ελεγχόμενων ουσιών απαιτεί άδεια εισαγωγής. Η άδεια εκδίδεται από την Επιτροπή αφού εξακριβωθεί η συμμόρφωση προς τα άρθρα 6, 7, 8 και 13. Η Επιτροπή διαβιβάζει αντίγραφο κάθε άδειας στην αρμόδια αρχή του κράτους μέλους στο οποίο πρόκειται να εισαχθούν οι εκάστοτε ουσίες. Κάθε κράτος μέλος ορίζει την αρμόδια αρχή προς το σκοπό αυτό. Οι ελεγχόμενες ουσίες που απαριθμούνται στις ομάδες I, II, III, IV και V του παραρτήματος I δεν εισάγονται για τελειοποίηση προς επανεξαγωγή.

2. Όταν η άδεια αφορά διαδικασία τελειοποίησης προς επανεξαγωγή, εκδίδεται μόνον εάν οι ελεγχόμενες ουσίες πρόκειται να χρησιμοποιηθούν στο τελωνειακό έδαφος της Κοινότητας, υπαγόμενες στο σύστημα αναστολής που προβλέπεται στο άρθρο 114 παράγραφος 2 στοιχείο α) του κανονισμού (ΕΚ) αριθ. 2913/92 και υπό τον όρο ότι τα παράγωγα προϊόντα θα επανεξαχθούν σε κράτος στο οποίο δεν έχει απαγορευθεί η παραγωγή, η κατανάλωση ή η εισαγωγή της εκάστοτε ελεγχόμενης ουσίας. Η άδεια χορηγείται μόνον κατόπιν εγκρίσεως της αρμόδιας αρχής του κράτους μέλους στο οποίο θα γίνει η τελειοποίηση προς επανεξαγωγή.

3. Η αίτηση για την άδεια περιλαμβάνει:

α) το όνομα και τη διεύθυνση του εισαγωγέα και τον εξαγωγέα·

β) τη χώρα εξαγωγής·

γ) τη χώρα τελικού προορισμού, εάν οι ελεγχόμενες ουσίες πρόκειται να χρησιμοποιηθούν εντός του τελωνειακού εδάφους της Κοινότητας υπό καθεστώς τελειοποίησης προς επανεξαγωγή, όπως προβλέπεται στην παράγραφο 2·

δ) περιγραφή καθεμίας από τις ελεγχόμενες ουσίες και:

- την εμπορική ονομασία,

- την περιγραφή και τον κωδικό ΣΟ σύμφωνα με το παράρτημα IV,

- τη φύση της ουσίας (αχρησιμοποίητη ή προερχόμενη από ανάκτηση ή ποιοτική αποκατάσταση),

- την ποσότητα της ουσίας σε χιλιόγραμμα·

ε) το σκοπό της προτεινόμενης εισαγωγής·

στ) εφόσον τα στοιχεία αυτά είναι γνωστά, τον τόπο και την ημερομηνία της προτεινόμενης εισαγωγής και, ενδεχομένως, τυχόν αλλαγές των στοιχείων αυτών.

4. Η Επιτροπή δύναται να ζητήσει πιστοποιητικό που βεβαιώνει τη φύση των ουσιών που πρόκειται να εισαχθούν.

5. Η Επιτροπή δύναται να τροποποιεί τον κατάλογο της παραγράφου 3 και το παράρτημα IV με τη διαδικασία του άρθρου 17.

Άρθρο 7

Εισαγωγές ελεγχόμενων ουσιών από τρίτες χώρες

Η θέση σε ελεύθερη κυκλοφορία στην Κοινότητα ελεγχόμενων ουσιών που εισάγονται από τρίτες χώρες υπόκειται σε ποσοτικούς περιορισμούς. Οι οριακές ποσότητες καθορίζονται και κατανέμονται μεταξύ των επιχειρήσεων για την περίοδο από 1ης Ιανουαρίου μέχρι 31 Δεκεμβρίου 1999 και για κάθε επόμενο δωδεκάμηνο, με τη διαδικασία του άρθρου 17. Η κατανομή των ποσοτήτων αυτών αφορά μόνο:

α) τις ελεγχόμενες ουσίες των ομάδων VI και VIII που αναφέρονται στο παράρτημα I·

β) τις ελεγχόμενες ουσίες που χρησιμοποιούνται με σκοπό την κάλυψη βασικών ή κρίσιμης σημασίας χρήσεων ή για εφαρμογές στην υγειονομική απομόνωση και στην προετοιμασία της αποστολής φορτίου·

γ) τις ελεγχόμενες ουσίες που χρησιμοποιούνται ως πρώτη ύλη ή μέσα επεξεργασίας ή

δ) τις επιχειρήσεις που διαθέτουν εγκαταστάσεις καταστροφής προκειμένου για ανακτηθείσες ελεγχόμενες ουσίες που πρόκειται να καταστραφούν στην Κοινότητα με τεχνολογίες εγκεκριμένες από τα μέρη.

Άρθρο 8

Εισαγωγές ελεγχόμενων ουσιών από κράτη μη μέρη του πρωτοκόλλου

Απαγορεύεται η θέση σε ελεύθερη κυκλοφορία στην Κοινότητα ή η τελειοποίηση προς επανεξαγωγή ελεγχόμενων ουσιών που εισάγονται από οποιοδήποτε κράτος μη μέρος του πρωτοκόλλου.

Άρθρο 9

Εισαγωγές προϊόντων που περιέχουν ελεγχόμενες ουσίες από κράτη μη μέρη του πρωτοκόλλου

1. Απαγορεύεται η θέση σε ελεύθερη κυκλοφορία στην Κοινότητα προϊόντων και εξοπλισμού που περιέχουν ελεγχόμενες ουσίες που εισάγονται από οποιοδήποτε κράτος μη μέρος του πρωτοκόλλου.

2. Στο παράρτημα V παρατίθεται κατάλογος προϊόντων που περιέχουν ελεγχόμενες ουσίες και κωδικών της συνδυασμένης ονοματολογίας προς διευκόλυνση των τελωνειακών αρχών των κρατών μελών. Η Επιτροπή δύναται, με τη διαδικασία του άρθρου 17, να επιφέρει προσθήκες, διαγραφές ή τροποποιήσεις στον κατάλογο αυτό με βάση τους καταλόγους που καταρτίζονται από τα μέρη.

Άρθρο 10

Εισαγωγές προϊόντων που παράγονται με ελεγχόμενες ουσίες από κράτος μη μέρος του πρωτοκόλλου

Με βάση την απόφαση των μερών και μετά από πρόταση της Επιτροπής, το Συμβούλιο θεσπίζει κανόνες για τη θέση σε ελεύθερη κυκλοφορία στην Κοινότητα προϊόντων εισαγόμενων από κράτη μη μέρη του πρωτοκόλλου, τα οποία παρήχθησαν με χρήση ελεγχόμενων ουσιών αλλά δεν περιέχουν ουσίες δυνάμενες να αναγωριστούν με βεβαιότητα ως ελεγχόμενες. Για την αναγνώριση των προϊόντων αυτών ακολουθούνται οι τεχνικές συμβουλές που παρέχονται κατά περιόδους στα μέρη. Το Συμβούλιο αποφασίζει με ειδική πλειοψηφία.

Άρθρο 11

Εξαγωγές ελεγχόμενων ουσιών ή προϊόντων που περιέχουν ελεγχόμενες ουσίες

1. Απαγορεύονται οι εξαγωγές από την Κοινότητα χλωροφθορανθράκων, άλλων πλήρως αλογονωμένων χλωροφθορανθράκων, halons, τετραχλωράνθρακα, 1,1,1-τριχλωροαιθανίου και υδροβρωμοφθορανθράκων ή προϊόντων και εξοπλισμού, εκτός από προσωπικά αντικείμενα, που περιέχουν τις ανωτέρω ελεγχόμενες ουσίες ή των οποίων η συνεχιζόμενη λειτουργία εξαρτάται από την προμήθεια των ουσιών αυτών. Η απαγόρευση αυτή δεν ισχύει για τις εξαγωγές:

α) ελεγχόμενων ουσιών, παραγομένων βάσει του άρθρου 3 παράγραφος 6, για την κάλυψη των βασικών εγχώριων αναγκών των μερών κατ' εφαρμογή του άρθρου 5 του πρωτοκόλλου·

β) ελεγχόμενων ουσιών που έχουν παραχθεί βάσει του άρθρου 3 παράγραφος 7 για την κάλυψη βασικών ή κρίσιμης σημασίας χρήσεων των μερών·

γ) προϊόντων και εξοπλισμών που περιέχουν ελεγχόμενες ουσίες που έχουν παραχθεί βάσει του άρθρου 3 παράγραφος 5 ή εισαχθεί βάσει του άρθρου 7 στοιχείο β)·

δ) προϊόντων και εξοπλισμών που περιέχουν halon, για την κάλυψη κρίσιμης σημασίας χρήσεων οι οποίες απαριθμούνται στο παράρτημα VII·

ε) ελεγχόμενων ουσιών που προορίζονται για πρώτη ύλη και μέσα επεξεργασίας.

2. Οι εξαγωγές μεθυλοβρωμιδίου και υδροχλωροφθορανθράκων από την Κοινότητα σε κράτη μη μέρη του πρωτοκόλλου απαγορεύονται.

3. Από 1ης Ιανουαρίου 2004 απαγορεύεται η εξαγωγή υδροχλωροφθορανθράκων από την Κοινότητα προς οποιοδήποτε κράτος μη μέρος του πρωτοκόλλου. Η Επιτροπή θα εξετάσει την ημερομηνία αυτή υπό το φως των οικείων διεθνών εξελίξεων στα πλαίσια του πρωτοκόλλου, ακολουθώντας τη διαδικασία του άρθρου 17, και θα την τροποποιήσει αναλόγως.

Άρθρο 12

Άδεια εξαγωγής

1. Οι εξαγωγές ελεγχόμενων ουσιών από την Κοινότητα υπόκεινται σε άδεια. Η άδεια εξαγωγής χορηγείται στις επιχειρήσεις από την Επιτροπή για την περίοδο από [...](8) και για κάθε επόμενο δωδεκάμηνο, αφού εξακριβωθεί η τήρηση του άρθρου 11. Η Επιτροπή διαβιβάζει στην αρμόδια αρχή του οικείου κράτους μέλους αντίγραφο κάθε άδειας εξαγωγών που χορηγεί.

2. Οι αιτήσεις άδειας εξαγωγής περιλαμβάνουν:

α) το όνομα και τη διεύθυνση του εξαγωγέα και του παραγωγού, εάν δεν είναι ο ίδιος·

β) περιγραφή της ή των ελεγχόμενων ουσιών προς εξαγωγή, στην οποία πρέπει επίσης να αναφέρονται:

- η εμπορική ονομασία,

- η περιγραφή και ο κωδικός ΣΟ σύμφωνα με το παράρτημα IV,

- η φύση της ουσίας (χρησιμοποίηση ή προερχόμενη από ανάκτηση ή ποιοτική αποκατάσταση)·

γ) τη συνολική ποσότητα κάθε ουσίας που πρόκειται να εξαχθεί·

δ) την ή τις χώρες τελικού προορισμού της ή των ελεγχόμενων ουσιών·

ε) το σκοπό των εξαγωγών.

3. Κάθε εξαγωγέας γνωστοποιεί στην Επιτροπή τις τυχόν μεταβολές που έχουν επέλθει κατά τη διάρκεια ισχύος της αδείας του έτους στα στοιχεία που κοινοποιούνται σύμφωνα με την παράγραφο 2. Κάθε εξαγωγέας υποβάλλει έκθεση στην Επιτροπή σύμφωνα με το άρθρο 18.

Άρθρο 13

Άδεια κατ' εξαίρεση για εμπόριο με κράτη μη μέρη του πρωτοκόλλου

Κατά παρέκκλιση από το άρθρο 8, το άρθρο 9 παράγραφος 1, το άρθρο 10 και το άρθρο 11 παράγραφοι 2 και 3, η Επιτροπή δύναται να επιτρέπει το εμπόριο ελεγχόμενων ουσιών καθώς και προϊόντων που περιέχουν ή παράγονται με μια ή περισσότερες από αυτές τις ουσίες, με οποιοδήποτε κράτος μη μέρος του πρωτοκόλλου, εφόσον έχει κριθεί σε σύνοδο των μερών ότι το κράτος μη μέρος του πρωτοκόλλου τηρεί πλήρως το πρωτόκολλο και έχει υποβάλει τα σχετικά στοιχεία, όπως ορίζεται στο άρθρο 7 του πρωτοκόλλου. Η Επιτροπή ενεργεί με τη διαδικασία του άρθρου 17 του παρόντος κανονισμού.

Άρθρο 14

Εμπόριο με εδάφη μη καλυπτόμενα από το πρωτόκολλο

1. Με την επιφύλαξη τυχόν αποφάσεων που λαμβάνονται βάσει της παραγράφου 2, τα άρθρα 8 και 9, το άρθρο 11 παράγραφοι 2 και 3 εφαρμόζονται κατά τον ίδιο τρόπο, όπως για τα κράτη μη μέρη του πρωτοκόλλου, σε κάθε έδαφος μη καλυπτόμενο από το πρωτόκολλο.

2. Εφόσον οι αρχές ενός εδάφους μη καλυπτόμενου από το πρωτόκολλο τηρούν πλήρως το πρωτόκολλο και έχουν υποβάλει τα σχετικά στοιχεία, όπως καθορίζεται στο άρθρο 7 του πρωτοκόλλου, η Επιτροπή δύναται να αποφασίζει ότι στο συγκεκριμένο έδαφος δεν ισχύουν ορισμένες ή όλες από τις διατάξεις των άρθρων 8, 9 και 11 του παρόντος κανονισμού.

Η Επιτροπή λαμβάνει την απόφασή της με τη διαδικασία του άρθρου 17.

ΚΕΦΑΛΑΙΟ IV

ΕΛΕΓΧΟΣ ΤΩΝ ΕΚΠΟΜΠΩΝ

Άρθρο 15

Ανάκτηση χρησιμοποιούμενων ελεγχόμενων ουσιών

1. Οι ελεγχόμενες ουσίες που περιέχονται σε:

- εξοπλισμό ψύξης, κλιματισμού και αντλιών θερμότητας, εκτός των οικιακών ψυγείων και καταψυκτών,

- εξοπλισμό που περιέχει διαλύτες,

- συστήματα πυροπροστασίας και πυροσβεστήρες,

ανακτώνται με σκοπό την καταστροφή τους, με τεχνολογίες εγκεκριμένες από τα μέρη ή με οποιαδήποτε άλλη περιβαλλοντικώς αποδεκτή τεχνολογία καταστροφής, ή την ανακύκλωση ή ποιοτική αποκατάστασή τους, κατά τη συντήρηση και την επισκευή του εξοπλισμού ή πριν από τη διάλυση ή την τελική απόσυρση του εξοπλισμού.

2. Οι ελεγχόμενες ουσίες που περιέχονται σε οικιακά ψυγεία και καταψύκτες ανακτώνται και υφίστανται τη μεταχείριση που προβλέπεται στην παράγραφο 1 από 31 Δεκεμβρίου 2001.

3. Οι ελεγχόμενες ουσίες που περιέχονται σε προϊόντα, εγκαταστάσεις και εξοπλισμό εκτός των αναφερομένων στις παραγράφους 1 και 2 ανακτώνται, εάν αυτό είναι πρακτικά εφικτό, και υφίστανται τη μεταχείριση που προβλέπεται στην παράγραφο 1.

4. Οι ελεγχόμενες ουσίες δεν διατίθενται στην αγορά σε συσκευασίες μιας χρήσης, παρά μόνον για βασικές χρήσεις.

5. Τα κράτη μέλη προωθούν, κατά περίπτωση, την ίδρυση μονάδων καταστροφής, ανακύκλωσης και ποιοτικής αποκατάστασης. Τα κράτη μέλη δύνανται να καθορίζουν τις ελάχιστες απαιτήσεις όσον αφορά τα προσόντα του σχετικού προσωπικού. Το αργότερο στις 31 Δεκεμβρίου 2001, τα κράτη μέλη θα υποβάλουν έκθεση στην Επιτροπή σχετικά με τα προγράμματα που αφορούν τις προαναφερόμενες απαιτήσεις προσόντων. Η Επιτροπή αξιολογεί τα μέτρα που έχουν λάβει τα κράτη μέλη. Βάσει αυτής της αξιολόγησης και τεχνικών και άλλων συναφών πληροφοριών, η Επιτροπή προτείνει, κατά περίπτωση, μέτρα σχετικά με αυτές τις ελάχιστες απαιτήσεις προσόντων.

6. Τα κράτη μέλη υποβάλλουν στην Επιτροπή, μέχρι τις 31 Δεκεμβρίου 2001, έκθεση σχετικά με τα συστήματα που έχουν θέσει σε εφαρμογή για την προώθηση της ανάκτησης χρησιμοποιημένων ελεγχόμενων ουσιών, τις διαθέσιμες εγκαταστάσεις και τις ποσότητες χρησιμοποιημένων ελεγχόμενων ουσιών που ανακτήθηκαν, ανακυκλώθηκαν, αποκαταστάθηκαν ποιοτικά ή καταστράφηκαν.

7. Το παρόν άρθρο ισχύει με την επιφύλαξη της οδηγίας 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων(9) ή των μέτρων που θεσπίζονται σύμφωνα με το άρθρο 2 παράγραφος 2 της οδηγίας αυτής.

Άρθρο 16

Διαρροές ελεγχόμενων ουσιών

1. Λαμβάνεται κάθε πρακτικώς δυνατό προληπτικό μέτρο για την αποτροπή και την ελαχιστοποίηση των διαρροών ελεγχόμενων ουσιών. Ειδικότερα, ο σταθερός εξοπλισμός με φορτίο ψυκτικού ρευστού άνω των τριών κιλών θα ελέγχεται ως προς διαρροές ετησίως. Τα κράτη μέλη καθορίζουν τις ελάχιστες απαιτήσεις όσον αφορά τα προσόντα του σχετικού προσωπικού. Το αργότερο στις 31 Δεκεμβρίου 2001, τα κράτη μέλη υποβάλουν έκθεση στην Επιτροπή σχετικά με τα προγράμματα που αφορούν τις προαναφερόμενες απαιτήσεις προσόντων. Η Επιτροπή αξιολογεί τα μέτρα που έχουν λάβει τα κράτη μέλη. Βάσει αυτής της αξιολόγησης και των λοιπών τεχνικών και άλλων συναφών πληροφοριών, η Επιτροπή προτείνει, κατά περίπτωση, μέτρα σχετικά με αυτές τις ελάχιστες απαιτήσεις προσόντων.

Η Επιτροπή προωθεί την εκπόνηση ευρωπαϊκών προτύπων για τον έλεγχο των διαρροών και την ανάκτηση ουσιών που διαρρέουν από εξοπλισμό κλιματισμού και ψύξης, επαγγελματικής και βιομηχανικής χρήσεως, από συστήματα πυροπροστασίας και από εξοπλισμό που περιέχει διαλύτες, καθώς και, κατά περίπτωση, τις τεχνικές απαιτήσεις όσον αφορά τη στεγανότητα των ψυκτικών συστημάτων.

2. Λαμβάνεται κάθε πρακτικώς δυνατό προληπτικό μέτρο για την αποτροπή και ελαχιστοποίηση των διαρροών μεθυλοβρωμιδίου από εγκαταστάσεις υποκαπνισμού και από εργασίες στις οποίες χρησιμοποιείται μεθυλοβρωμίδιο. Σε περίπτωση χρησιμοποίησης μεθυλοβρωμιδίου για υποκαπνισμό του εδάφους, είναι υποχρεωτική η χρήση σχεδόν αδιαπέραστων μεμβρανών για επαρκές χρονικό δάστημα, ή άλλων τεχνικών που εξασφαλίζουν τουλάχιστον το ίδιο επίπεδο προστασίας του περιβάλλοντος. Τα κράτη μέλη καθορίζουν τις ελάχιστες απαιτήσεις όσον αφορά τα προσόντα του σχετικού προσωπικού.

3. Λαμβάνεται κάθε πρακτικώς δυνατό προληπτικό μέτρο για την αποτροπή και ελαχιστοποίηση των διαρροών ελεγχόμενων ουσιών που χρησιμοποιούνται ως πρώτη ύλη.

4. Λαμβάνεται κάθε πρακτικώς δυνατό προληπτικό μέτρο για την αποτροπή και ελαχιστοποίηση οποιασδήποτε διαρροής ελεγχόμενων ουσιών που παράγονται ακουσίως κατά την παρασκευή άλλων χημικών προϊόντων.

5. Η Επιτροπή θα εκπονήσει κατά περίπτωση, και θα εξασφαλίσει τη διάδοση ανακοινώσεων σχετικά με τις βέλτιστες διαθέσιμες τεχνολογίες και τις βέλτιστες περιβαλλοντικές πρακτικές όσον αφορά την αποτροπή και ελαχιστοποίηση διαρροών και εκπομπών ελεγχόμενων ουσιών.

ΚΕΦΑΛΑΙΟ V

ΕΠΙΤΡΟΠΗ, ΥΠΟΒΟΛΗ ΣΤΟΙΧΕΙΩΝ, ΕΠΙΘΕΩΡΗΣΗ ΚΑΙ ΚΥΡΩΣΕΙΣ

Άρθρο 17

Επιτροπή

Η Επιτροπή επικουρείται από επιτροπή που αποτελείται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της σχετικά με το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει μέτρα τα οποία εφαρμόζονται αμέσως. Εάν όμως τα μέτρα αυτά δεν είναι σύμωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναλάβει, επί ένα μήνα το πολύ από την ημερομηνία της ανακοίνωσης αυτής, την εφαρμογή των μέτρων που αποφασίστηκαν από αυτή.

Το Συμβούλιο μπορεί, με ειδική πλειοψηφία, να λάβει διαφορετική απόφαση μέσα στην προθεσμία που προβλέπεται στο προηγούμενο εδάφιο.

Άρθρο 18

Υποβολή στοιχείων

1. Κατ' έτος και πριν από τις 31 Μαρτίου, κάθε παραγωγός, εισαγωγέας και εξαγωγέας ελεγχόμενων ουσιών ανακοινώνει στην Επιτροπή, αποστέλλοντας αντίγραφο στην αρμόδια αρχή του οικείου κράτους μέλους, τα στοιχεία που καθορίζονται κατωτέρω για κάθε ελεγχόμενη ουσία για την περίοδο από 1ης Ιανουαρίου μέχρι 31 Δεκεμβρίου του προηγούμενου έτους.

Η μορφή της υποβολής στοιχείων θα καθορισθεί σύμφωνα με τη διαδικασία του άρθρου 17.

α) Κάθε παραγωγός ανακοινώνει:

- τη συνολική του παραγωγή ως προς κάθε ελεγχόμενη ουσία,

- την παραγωγή που διέθεσε στην αγορά ή χρησιμοποίησε για ίδιο λογαριασμό, αναφέροντας χωριστά την παραγωγή που προοριζόταν να χρησιμοποιεί ως πρώτη ύλη, ως μέσο επεξεργασίας στην υγειονομική απομόνωση και στην προετοιμασία αποστολής φορτίου και για άλλες χρήσεις,

- την παραγωγή για την κάλυψη των βασικών ή κρίσιμης σημασίας χρήσεων στην Κοινότητα, για τις οποίες έχει χορηγηθεί άδεια σύμφωνα με το άρθρο 3 παράγραφος 4,

- την εγκεκριμένη βάσει του άρθρου 3 παράγραφος 6 παραγωγή για την κάλυψη βασικών εγχώριων αναγκών των μερών σύμφωνα με το άρθρο 5 του πρωτοκόλλου,

- την εγκεκριμένη βάσει του άρθρου 3 παράγραφος 7 παραγωγή για την κάλυψη βασικών ή κρίσιμης σημασίας χρήσεων σε μέρη του πρωτοκόλλου,

- την τυχόν αύξηση της παραγωγής που έχει εγκριθεί βάσει του άρθρου 3 παράγραφοι 8, 9 και 10, στο πλαίσιο του εξορθολογισμού της βιομηχανικής παραγωγής,

- κάθε ποσότητα που ανακυκλώθηκε, αποκαταστάθηκε ποιοτικά ή καταστράφηκε,

- τα αποθέματά του.

β) Κάθε εισαγωγέας, συμπεριλαμβανομένων των παραγωγών που πραγματοποιούν και εισαγωγές, ανακοινώνει:

- τις ποσότητες που ετέθηκαν σε ελεύθερη κυκλοφορία στην Κοινότητα, αναφέροντας χωριστά τις εισαγωγές για χρήση ως πρώτη ύλη και μέσο επεξεργασίας, για βασικές ή κρίσιμης σημασίας χρήσεις που έχουν επιτραπεί σύμφωνα με το άρθρο 3 παράγραφος 4, για εφαρμογές στην υγειονομική απομόνωση και στην προετοιμασία αποστολής φορτίου και για καταστροφή,

- τις ποσότητες ελεγχόμενων ουσιών που εισήλθαν στην Κοινότητα υπό καθεστώς τελειοποίησης προς επανεξαγωγή,

- τις ποσότητες χρησιμοποιούμενων ελεγχόμενων ουσιών που εισήχθησαν για ανακύκλωση ή ποιοτική αποκατάσταση,

- τα αποθέματά του.

γ) Κάθε εξαγωγέας (συμπεριλαμβανομένων των παραγωγών που πραγματοποιούν και εξαγωγές) ανακοινώνει:

- τις ποσότητες ελεγχόμενων ουσιών που εξήχθησαν από την Κοινότητα, συμπεριλαμβανομένων των ουσιών που εξήχθησαν υπό καθεστώς τελειοποίησης προς επανεξαγωγή, προσδιορίζοντας τις ποσότητες που εξήχθησαν σε κάθε χώρα προορισμού και τις ποσότητες που εξήχθησαν για χρήση ως πρώτη ύλη και μέσο επεξεργασίας, για βασικές ή κρίσιμης σημασίας χρήσεις, για εφαρμογές στην υγειονομική απομόνωση και στην προετοιμασία αποστολής φορτίου, για την κάλυψη βασικών εγχώριων αναγκών των μερών σύμφωνα με το άρθρο 5 του πρωτοκόλλου και για καταστροφή,

- τις ποσότητες χρησιμοποιημένων ελεγχόμενων ουσιών που εξήχθησαν για ανακύκλωση ή ποιοτική αποκατάσταση,

- τα αποθέματά του.

2. Οι τελωνειακές αρχές των κρατών μελών επιστρέφουν στην Επιτροπή πριν από τις 31 Δεκεμβρίου κάθε έτους τα σφραγισμένα έγγραφα αδειών.

3. Κατ' έτος και πριν από τις 31 Μαρτίου, κάθε χρήσης, στον οποίο έχει επιτραπεί εξαίρεση για βασική χρήση σύμφωνα με το άρθρο 3 παράγραφος 1, δηλώνει στην Επιτροπή, αποστέλλοντας αντίγραφο στην αρμόδια αρχή του οικείου κράτους μέλους, για κάθε ουσία για την οποία έχει λάβει άδεια, το είδος της χρήσης, τις ποσότητες που χρησιμοποίησε το προηγούμενο έτος, τις ποσότητες των αποθεμάτων του, όλες τις ποσότητες που ανακυκλώθηκαν ή καταστράφηκαν και την ποσότητα προϊόντων που περιέχουν τις συγκεκριμένες ουσίες, η οποία διετέθη στην κοινοτική αγορά ή/και εξήχθη.

4. Κατ' έτος και πριν από τις 31 Μαρτίου, κάθε επιχείρηση στην οποία έχει επιτραπεί να χρησιμοποιεί ελεγχόμενες ουσίες ως μέσα επεξεργασίας δηλώνει στην Επιτροπή τις ποσότητες που χρησιμοποίησε το προηγούμενο έτος και υποβάλλει εκτίμηση των εκπομπών που σημειώθηκαν κατά τη χρήση τους.

5. Η Επιτροπή λαμβάνει τα κατάλληλα μέτρα εμπιστευτικότητος σχετικά με τα υποβαλλόμενα στοιχεία.

6. Η Επιτροπή δύναται, σύμφωνα με τη διαδικασία του άρθρου 17, να τροποποιήσει τις απαιτήσεις σχετικά με την υποβολή των στοιχείων που προβλέπονται στο παρόν άρθρο για να ανταποκριθεί στις δεσμεύσεις δυνάμει του πρωτοκόλλου ή για να βελτιώσει την πρακτική εφαρμογή των απαιτήσεων σχετικά με την εν λόγω υποβολή στοιχείων.

Άρθρο 19

Επιθεώρηση

1. Κατά την εκτέλεση των καθηκόντων που της ανατίθενται με τον παρόντα κανονισμό, η Επιτροπή δύναται να ζητήσει κάθε αναγκαία πληροφορία από τις κυβερνήσεις και τις αρμόδιες αρχές των κρατών μελών καθώς και από επιχειρήσεις.

2. Όταν η Επιτροπή ζητεί πληροφορίες από μια επιχείρηση, διαβιβάζει ταυτόχρονα αντίγραφο της αίτησης στην αρμόδια αρχή του κράτους μέλους όπου εδρεύει η επιχείρηση, εκθέτοντας τους λόγους για τους οποίους ζητούνται οι πληροφορίες αυτές.

3. Οι αρμόδιες αρχές των κρατών μελών αναλαμβάνουν τη διενέργεια των ερευνών τις οποίες η Επιτροπή θεωρεί αναγκαίες βάσει του παρόντος κανονισμού.

4. Κατόπιν συμφωνίας μεταξύ της Επιτροπής και της αρμόδιας αρχής του κράτους μέλους στο έδαφος του οποίου πρόκειται να διενεργηθεί η έρευνα, οι υπάλληλοι της Επιτροπής επικουρούν τους υπαλλήλους της αρχής αυτής κατά την εκτέλεση των καθηκόντων τους.

5. Η Επιτροπή μεριμνά για την προώθηση της ανταλλαγής πληροφοριών και της συνεργασίας μεταξύ των αρμόδιων εθνικών αρχών και μεταξύ των τελευταίων και της Επιτροπής. Η Επιτροπή διασφαλίζει την εμπιστευτικότητα των πληροφοριών που αποκτώνται σύμφωνα με το παρόν άρθρο.

Άρθρο 20

Κυρώσεις

Τα κράτη μέλη καθορίζουν τις απαραίτητες κυρώσεις που επιβάλλονται στις παραβιάσεις του παρόντος κανονισμού. Οι κυρώσεις είναι αποτελεσματικές, ανάλογες και αποτρεπτικές. Τα κράτη μέλη κοινοποιούν τις διατάξεις περί κυρώσεων στην Επιτροπή το αργότερο στις [...](10) καθώς και κάθε μεταγενέστερη τροποποίηση των διατάξεων αυτών το συντομότερο δυνατόν.

ΚΕΦΑΛΑΙΟ VI

ΝΕΕΣ ΟΥΣΙΕΣ

Άρθρο 21

Νέες ουσίες

1. Η παραγωγή, η ελεύθερη διάθεση στην κυκλοφορία και τελειοποίηση προς επανεξαγωγή, η διάθεση στην αγορά και η χρήση των νέων ουσιών που αναφέρονται στο παράρτημα II απαγορεύεται. Η απαγόρευση δεν καλύπτει νέες ουσίες αν χρησιμοποιούνται ως πρώτη ύλη.

2. Η Επιτροπή υποβάλλει, εάν χρειάζεται, προτάσεις για να συμπεριλάβει στο παράρτημα II οποιαδήποτε ουσία που δεν είναι μεν ελεγχόμενη, αλλά έχει σημαντικό δυναμικό καταστροφής του όζοντος σύμφωνα με την επιτροπή επιστημονικής αξιολόγησης του πρωτοκόλλου, συμπεριλαμβανομένων πιθανών εξαιρέσεων από την παράγραφο 1.

ΚΕΦΑΛΑΙΟ VII

ΤΕΛΙΚΕΣ ΔΙΑΤΑΞΕΙΣ

Άρθρο 22

Κατάργηση

Ο κανονισμός (ΕΚ) αριθ. 3093/94 καταργείται.

Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.

Άρθρο 23

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων

Εφαρμόζεται από [...](11).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...,

Για το Συμβούλιο

Ο Πρόεδρος

...

(1) ΕΕ C 286 της 15.9.1998, σ. 6.

(2) ΕΕ C 40 της 15.2.1999, σ. 34.

(3) Γνώμη του Ευρωπαϊκού Κοινοβουλίου της 17ης Δεκεμβρίου 1998 (ΕΕ C 98 της 9.4.1999), κοινή θέση του Συμβουλίου της 23ης Φεβρουαρίου 1999 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) EE L 297 tns 31.10.1998, σ. 8.

(5) ΕΕ L 333 της 22.12.1994, σ. 1.

(6) ΕΕ L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 82/97 (ΕΕ L 17 της 21.1.1997, σ. 1).

(7) Οι ημερομηνίες θα τεθούν αργότερα.

(8) Η ημερομηνία θα τεθεί αργότερα.

(9) ΕΕ L 194 της 25.7.1975, σ. 39· οδηγία όπως τροποποιήθηκε τελευταία από την οδηγία 96/350/ΕΚ (ΕΕ L 135 της 6.6.1996, σ. 32).

(10) Η ημερομηνία θα τεθεί αργότερα.

(11) Η ημερομηνία θε τεθεί αργότερα.

ΠΑΡΑΡΤΗΜΑ I

Ελεγχόμενες ουσίες που καλύπτει ο κανονισμός

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Νέες ουσίες

Βρωμοχλωρομεθάνιο.

ΠΑΡΑΡΤΗΜΑ III

Συνολικά ποσοτικά όρια για τη διάθεση στην αγορά και τη χρήση για ίδιο λογαριασμό στην κοινότητα ελεγχόμενων ουσιών από παραγωγούς και εισαγωγείς

(υπολογιζόμενα επίπεδα εκφραζόμενα σε τόνους ODP)

>ΘΕΣΗ ΠΙΝΑΚΑ>

ΠΑΡΑΡΤΗΜΑ IV

Ομάδες, κωδικοί συνδυασμένης ονοματολογίας 1999 (ΣΟ 99)και περιγραφή ουσιών που αναφέρονται στα παραρτήματα Ι και ΙΙΙ

>ΘΕΣΗ ΠΙΝΑΚΑ>

ΠΑΡΑΡΤΗΜΑ V

Κωδικοί συνδυασμένης ονοματολογίας (ΣΟ) προϊόντων που περιέχουν ελεγχόμενες ουσίες(1)

1. Συσκευές κλιματισμού αυτοκινήτων και φορτηγών

Κωδικοί ΣΟ

87012010-87019090

87021011-87029090

87031011-87039090

87041011-87049000

87051000-87059090

87060011-87060099

2. Οικιακές και επαγγελματικές ψυκτικές συσκευές και συσκευές κλιματισμού/αντλίας θερμότητας

Ψυγεία:

Κωδικοί ΣΟ

84181010-84182900

84185011-84185099

84186110-84186999

Καταψύκτες:

Κωδικοί ΣΟ

84181010-84182900

84183010-84183099

84184010-84184099

84185011-84185099

84186110-84186190

84186910-84186999

Αφυγραντήρες:

Κωδικοί ΣΟ

84151000-84158390

84796000

84798910

84798998

Ψύκτες νερού και μονάδες υγροποιήσεως αερίου:

Κωδικοί ΣΟ

84196000

84198998

Παγομηχανές:

Κωδικοί ΣΟ

84181010-84142900

84183010-84183099

84184010-84184099

84185011-84185099

84186110-84186190

84186910-84186999

Συσκευές κλιματισμού και αντλίας θερμότητας:

Κωδικοί ΣΟ

84151000-84158390

84186110-84186190

84186910-84186999

84189910-84189990

3. Προϊόντα σε μορφή αερολύματος (σπρέι), εκτός από τα ιατρικά αερολύματα

Είδη διατροφής:

Κωδικοί ΣΟ

04049021-04049089

15179010-15179099

21069092

21069098

Χρώματα και βερνίκια, έτοιμα υδατικά πιγμέντα και βαφές:

Κωδικοί ΣΟ

32081010-32081090

32082010-32082090

32089011-32089099

32091000-32099000

32100010-32100090

32129090

Είδη αρωματοποιίας, καλλυντικά και προϊόντα ατομικής υγιεινής:

Κωδικοί ΣΟ

33030010-33030090

33043000

33049900

33051000-33059090

33061000-33069000

33071000-33073000

33074900

33079000

Επιφανειοδραστικά παρασκευάσματα:

Κωδικοί ΣΟ

34022010-34022090

Λιπαντικά παρασκευάσματα:

Κωδικοί ΣΟ

27100081

27100097

34031100

34031910-34031999

34039100

34039910-34039990

Παρασκευάσματα οικιακής χρήσεως:

Κωδικοί ΣΟ

34051000

34052000

34053000

34054000

34059010-34059090

Είδη από εύφλεκτα υλικά:

Κωδικοί ΣΟ

36061000

Εντομοκτόνα, τρωκτικοκτόνα, μυκητοκτόνα, ζιζανιοκτόνα κ.λπ.:

Κωδικοί ΣΟ

38081010-38081090

38082010-38082080

38083011-38083090

38084010-38084090

38089010-38089090

Προϊόντα για φινίρισμα:

Κωδικοί ΣΟ

38091010-38091090

38099100-38099300

Παρασκευάσματα και γομώσεις για πυροσβεστήρες· πυροσβεστικές βόμβες με γόμωση:

Κωδικοί ΣΟ

38130000

Σύνθετοι οργανικοί διαλύτες κλπ:

Κωδικοί ΣΟ

38140010-38140090

Έτοιμα ρευστά για αποπάγωση:

Κωδικοί ΣΟ

38200000

Προϊόντα χημικών και συναφών βιομηχανιών:

Κωδικοί ΣΟ

38249010

38249035

38249040

38249045-38249095

Σιλικόνες σε πρωτογενή μορφή:

Κωδικοί ΣΟ

39100000

Όπλα:

Κωδικοί ΣΟ

93040000

4. Φορητοί πυροσβεστήρες

Κωδικοί ΣΟ

84241010-84241099

5. Μονωτικές σανίδες και πλάκες και προστατευτικά περιβλήματα σωλήνων

Κωδικοί ΣΟ

39172110-39174090

39201023-39209990

39211100-39219090

39251000-39259080

39269010-39269099

6. Προπολυμερή

Κωδικοί ΣΟ

39011010-39119099

(1) Παρατίθενται προς διευκόλυνση των τελωνειακών αρχών των κρατών μελών.

ΠΑΡΑΡΤΗΜΑ VI

Διεργασίες στις οποίες οι ελεγχόμενες ουσίες χρησιμοποιούνται ως μέσα επεξεργασίας

- χρήση τετραχλωράνθρακα για την απομάκρυνση του τριχλωριούχου αζώτου στην παραγωγή χλωρίου και καυστικής σόδας,

- χρήση τετραχλωράνθρακα στην ανάκτηση χλωρίου από τα απαέρια της παραγωγής χλωρίου,

- χρήση τετραχλωράνθρακα στην παρασκευή χλωριωμένου καουτσούκ

- χρήση τετραχλωράνθρακα στην παραγωγή ισοβουτυλικής ακετοφενόνης (ibruprofen - αναλγητικό),

- χρήση τετραχλωράνθρακα στην παραγωγή πολυφενυλενιικών τερεφθαλαμιδίων,

- χρηση CFC-11 στην παραγωγή λεπτών φύλλων από ίνες πολυολεφινών,

- χρήση CFC-113 στην παραγωγή vinorelbine (φαρμακευτικό προϊόν),

- χρήση CFC-12 στην φωτοχημική σύνθεση υπερφθορολυαιθεροπολυυπεροξειδικών προδρόμων Ζ-υπερφθοροπολυαιθέρων και διλειτουργικών παραγώγων,

- χρήση CFC-113 στην αναγωγή υπερφθοροπολυαιθεροπολυυπεροξειδικών ενδιαμέσων ουσιών για την παραγωγή υπερφθοροπολυαιθερικών διεστέρων,

- χρήση CFC-113 στην παραγωγή υπερφθοροπολυαιθερικών διολών με υψηλή λειτουργικότητα,

- χρήση τετραχλωράνθρακα στην παραγωγή tralomethrine (εντομοκτόνο),

καθώς και η χρήση HCFC στις ως άνω διεργασίες όταν χρησιμοποιούνται αντί των CFC ή του τετραχλωράνθρακα.

ΠΑΡΑΡΤΗΜΑ VII

Κρίσιμης σημασίας χρήσεις των halons

Χρήση halon 1301:

- στα αεροσκάφη για την προστασία των θαλάμων πληρώματος, των ατρακτιδίων των κινητήρων, των θαλάμων φορτίου και των ξηρών θαλάμων,

- σε στρατιωτικά χερσαία οχήματα και θαλάσσια σκάφη, στους χώρους όπου βρίσκεται το προσωπικό και στο μηχανοστάσιο,

- για την αδρανοποίηση κατειλημμένων χώρων στους οποίους υπάρχει πιθανότητα ελευθέρωσης εύφλεκτων υγρών ή/και αερίων στον στρατιωτικό και στον πετροχημικό τομέα, και σε φορτηγά πλοία,

- για την αδρανοποίηση επανδρωμένων κέντρων επικοινωνίας και επιχειρήσεων των ενόπλων δυνάμεων ή άλλων κέντρων ζωτικής σημασίας για την εθνική ασφάλεια, υφιστάμενων ήδη [...](1),

- για την αδρανοποίηση χώρων όπου υπάρχει κίνδυνος διασποράς ραδιενεργών υλικών,

- στη σήραγγα της Μάγχης και σε συναφείς εγκαταστάσεις και τροχαίο υλικό.

Χρήση halon 1211:

- σε φορητούς πυροσβεστήρες και σε σταθερό πυροσβεστικό εξοπλισμό κινητήρων που τοποθετούνται σε αεροσκάφη,

- στα αεροσκάφη για την προστασία των διαμερισμάτων του πληρώματος, των ατράκτων των κινητήρων, των χώρων φορτίου και των χώρων ξηρού φορτίου,

- σε πυροσβεστήρες απαραίτητους για την προσωπική ασφάλεια των πυροσβεστών κατά την αρχική πυρόσβεση,

- σε στρατιωτικούς και αστυνομικούς πυροσβεστήρες για χρήση επί προσώπων.

(1) Η ημερομηνία θα τεθεί αργότερα.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Την 1η Σεπτεμβρίου 1998, η Επιτροπή υπέβαλε στο Συμβούλιο πρόταση κανονισμού του Συμβουλίου σχετικά με τις ουσίες που καταστρέφουν τη στιβάδα του όζοντος, με βάση το άρθρο 130 Σ παράγραφος 1 της συνθήκης ΕΚ(1).

2. Το Ευρωπαϊκό Κοινοβούλιο και η Οικονομική και Κοινωνική Επιτροπή γνωμοδότησαν, αντίστοιχα, στις 17 Δεκεμβρίου(2) και στις 2 Δεκεμβρίου 1998(3).

3. Στις 11 Φεβρουαρίου 1999, η Επιτροπή υπέβαλε στο Συμβούλιο τροποποιημένη πρόταση.

4. Στις 23 Φεβρουαρίου 1999, το Συμβούλιο καθόρισε την κοινή θέση του, σύμφωνα με το άρθρο 189 Γ της συνθήκης.

II. ΣΤΟΧΟΣ

Ο κανονισμός πρόκειται να αντικαταστήσει τον κανονισμό (ΕΚ) αριθ. 3093/94(4) του Συμβουλίου προκειμένου να τηρηθούν στην Κοινότητα οι δεσμεύσεις που αναλήφθηκαν από τα συμβαλλόμενα μέρη του πρωτοκόλλου του Μόντρεαλ κατά την έβδομη συνεδρίασή τους στη Βιέννη (1995) και κατά την ένατη συνεδρίασή τους στο Μόντρεαλ (1997). Αποσκοπεί επίσης στη θέσπιση, σε ορισμένες περιπτώσεις, αυστηρότερων ελέγχων για τις ουσίες που καταστρέφουν τη στιβάδα του όζοντος, με βάση την εμπειρία από την εφαρμογή του κανονισμού (ΕΚ) αριθ. 3093/94 και την πρόοδο στην τεχνική και οικονομική διαθεσιμότητα εναλλακτικών ουσιών.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. Τροποποιημένη πρόταση της Επιτροπής

Το Συμβούλιο υιοθέτησε πέντε τροπολογίες του Ευρωπαϊκού Κοινοβουλίου, όπως ενσωματώθηκαν στην τροποποιημένη πρόταση της Επιτροπής. Αποδέχθηκε μόνον εν μέρει την τροπολογία αριθ. 30, δεδομένου ότι η αναφορά σε εξαιρέσεις για ιατρικές χρήσεις δεν θα ήταν απολύτως συνεπής προς το διατακτικό.

Το Συμβούλιο αποδέχθηκε επίσης επί της ουσίας την τροπολογία αριθ. 21 αλλά επεδίωξε να την καταστήσει αυστηρότερη, απαγορεύοντας τη διάθεση στην αγορά σε συσκευασίες μιας χρήσης όλων των ελεγχόμενων ουσιών, εκτός εάν πρόκειται για βασικές χρήσεις.

Β. Τροπολογίες που υιοθετήθηκαν από την Επιτροπή αλλά δεν ενσωματώθηκαν στην κοινή θέση

Τροπολογία αριθ. 2 (αιτιολογική σκέψη 9)

Το Συμβούλιο θεώρησε ανάρμοστο να επισημάνει τις αρνητικές ιδιότητες του μεθυλοβρωμιδίου, δεδομένου ότι δεν υπήρξαν ανάλογες παρατηρήσεις για άλλες ελεγχόμενες ουσίες. Όσον αφορά το δεύτερο μέρος της τροπολογίας, οι αλλαγές τις οποίες επέφερε το Συμβούλιο στις διατάξεις περί μεθυλοβρωμιδίου (βλέπε παρακάτω τμήμα Γ σημείο 2) το κατέστησαν λιγότερο χρήσιμο.

Τροπολογία αριθ. 4 (νέα αιτιολογική σκέψη 11α)

Το Συμβούλιο θεώρησε την προτεινόμενη αιτιολογική σκέψη ανάρμοστη επειδή δεν υπήρχε αντίστοιχο διατακτικό.

Τροπολογία αριθ. 14 [άρθρο 5 παράγραφος 1 στοιχείο δ)]

Το Συμβούλιο θεώρησε την αρχική πρόταση της Επιτροπής καταλληλότερη λόγω της τεχνικής και οικονομικής διαθεσιμότητας εναλλακτικών ουσιών.

Τροπολογία αριθ. 22 (άρθρο 19 παράγραφος 2)

Το Συμβούλιο θεώρησε ότι ήταν χρήσιμο για ένα κράτος μέλος να γνωρίζει τους λόγους για τους οποίους η Επιτροπή ζητά πληροφορίες από επιχείρηση εντός του εδάφους του και συνεπώς διατήρησε την υποχρέωση της Επιτροπής να κατονομάζει τους λόγους αυτούς.

Τροπολογία αριθ. 23 (άρθρο 19 παράγραφος 3)

Το Συμβούλιο θεώρησε ότι η υποχρέωση των αρχών των κρατών μελών να διενεργούν τις έρευνες που κρίνονται απαραίτητες από την Επιτροπή αποτελεί ικανοποιητική εγγύηση για επαρκείς ελέγχους.

Γ. Κύριες αλλαγές ή καινοτομίες που εισήγαγε το Συμβούλιο

1. Προοίμιο

Το προοίμιο τροποποιήθηκε για να εξασφαλιστεί συνέπεια προς το διατακτικό που συμφωνήθηκε από το Συμβούλιο.

2. Χρονοδιάγραμμα σταδιακής εξάλειψης του μεθυλοβρωμιδίου (άρθρο 3 παράγραφος 2 και άρθρο 4 παράγραφος 2)

Το Συμβούλιο θεώρησε ότι η πρόταση της Επιτροπής ίσως είναι πολύ απαιτητική, ιδίως για τα κράτη μέλη στα οποία η οικονομική διάρθρωση και οι κλιματικές συνθήκες δυσχεραίνουν την αντικατάσταση του μεθυλοβρωμιδίου. Η ανταγωνιστικότητα του γεωργικού τομέα των χωρών αυτών θα ήταν πιθανόν να θιγεί σοβαρά σε περίπτωση πολύ αυστηρότερων ελέγχων από τους ήδη διενεργούμενους δυνάμει του πρωτοκόλλου του Μόντρεαλ.

Το Συμβούλιο αποφάσισε συνεπώς ένα χρονοδιάγραμμα σταδιακής εξάλειψης μέχρι το 2005, όπως στο πρωτόκολλο του Μόντρεαλ, αλλά με αυστηρότερες ενδιάμεσες περικοπές (60 % το 2001 και 75 % το 2003 αντί 50 και 70 %). Εξυπονοείται ότι μετά τη σταδιακή εξάλειψη θα ισχύουν τα κριτήρια για τις κρίσιμες χρήσεις όπως συμφωνήθηκαν στο πρωτόκολλο του Μόντρεαλ. Ρήτρα διασφάλισης προβλέπει τη δυνατότητα προσαρμογής των συμφωνηθέντων επιπέδων για το 2003 με διαδικασία επιτροπής, εφόσον αποδειχθεί η ανάγκη της προσαρμογής για ένα κράτος μέλος που στερείται ικανοποιητικών εναλλακτικών λύσεων.

Οι συμφωνηθείσες από το Συμβούλιο ποσότητες αποκλείουν, όπως ισχύει και σύμφωνα με το πρωτόκολλο του Μόντρεαλ, την υγειονομική απομόνωση και την προετοιμασία προ της αποστολής φορτίου. Ωστόσο, οι ποσότητες αυτές θα περιορίζονται στον μέσο όρο της περιόδου 1996-1998 ενώ περαιτέρω μειώσεις θα συμφωνούνται με διαδικασία επιτροπής υπό το φως της προόδου στη διαθεσιμότητα εναλλακτικών λύσεων και των εξελίξεων δυνάμει του πρωτοκόλλου του Μόντρεαλ.

Όσον αφορά τις έκτακτες περιστάσεις, το Συμβούλιο αύξησε σε 120 ημέρες τη διάρκεια των πιθανών παρεκκλίσεων με τις οποίες θα επιτρέπεται η χρήση μεθυλοβρωμιδίου, περιορίζοντας όμως σε 20 τόνους την ποσότητα που μπορεί να χρησιμοποιηθεί.

3. Χρονοδιάγραμμα σταδιακής εξάλειψης των HCFC (άρθρο 3 παράγραφος 3 και άρθρο 4 παράγραφος 3)

Όσον αφορά τους ελέγχους παραγωγής, το Συμβούλιο ακολούθησε την πρόταση χρονοδιαγράμματος της Επιτροπής αλλά θέσπισε ευρύτερη ρήτρα επανεξέτασης που αφορά ολόκληρο το χρονοδιάγραμμα - προκειμένου να συνεκτιμηθούν καλύτερα οι εξελίξεις δυνάμει του πρωτοκόλλου του Μόντρεαλ.

Όσον αφορά τους ελέγχους διάθεσης στην αγορά και χρήση, το Συμβούλιο συμφώνησε για τη σταδιακή εξάλειψη των αχρησιμοποίητων υδροχλωροφθορανθράκων από το 2010, πέντε έτη νωρίτερα από την πρόταση της Επιτροπής, και προσάρμοσε ελαφρά τις ενδιάμεσες περικοπές.

4. Halons (άρθρο 4 παράγραφος 4)

Το Συμβούλιο έθεσε αυστηρότερες διατάξεις για τα halons, πλην της περιπτώσεως των κρισίμων χρήσεων, απαγορεύοντας τη χρήση τους στα υπάρχοντα συστήματα πυρασφάλειας, εκτός των ανακυκλωμένων, ανακτημένων ή ποιοτικώς αποκατεστημένων halons, των οποίων η απαγόρευση θα ισχύσει ήδη από το 2003. Προβλέπεται επίσης η υποχρέωση των κρατών μελών να κοινοποιούν στην Επιτροπή τις χρησιμοποιηθείσες ποσότητες για κρίσιμες χρήσεις και τις προόδους στην κατεύθυνση περιορισμού τους και της Επιτροπής να επανεξετάζει ετησίως τις κρίσιμες χρήσεις με διαδικασία επιτροπής.

Ακόμη, το Συμβούλιο προβλέπει τον παροπλισμό των συστημάτων προστασίας και των πυροσβεστήρων που περιέχουν halons μέχρι το τέλος του 2003.

Το παράρτημα VII, που απαριθμεί τις κρίσιμες χρήσεις των halons, τροποποιήθηκε με αναλυτικότερη περιγραφή των περιστάσεων υπό τις οποίες επιτρέπεται η χρήση τους (όπως χώροι όπου υπάρχει κίνδυνος διασποράς ραδιενέργειας, η σήραγγα της Μάγχης).

5. Έλεγχος της χρήσης HCFC (άρθρο 5)

Για την καλύτερη προσαρμογή στο τεχνικά και οικονομικά εφικτό, το Συμβούλιο ενίσχυσε σε ορισμένες περιπτώσεις την πρόταση της Επιτροπής (ταχύτερη απαγόρευση και περιορισμένης διάρκειας εξαίρεση των διαλυτών) και σε άλλες προέβλεψε αργότερη εφαρμογή (κλιματιστικά και ψυκτικά συστήματα).

Το Συμβούλιο προέβλεψε επίσης παρέκκλιση για τη χρήση υδροχλωροφθορανθράκων ως πυροσβεστικά μέσα στα υπάρχοντα συστήματα πυροπροστασίας. Η παρέκκλιση αυτή περιορίζεται στην αντικατάσταση halons σε κρίσιμες χρήσεις, υπό αυστηρές συνθήκες χειρισμού και υποβολής εκθέσεων, ώστε να εξασφαλιστεί περιβαλλοντικό όφελος σε σχέση με τη συνεχιζόμενη χρήση halons.

6. Εμπόριο

- Το Συμβούλιο απαγόρευσε πλήρως την εισαγωγή για εσωτερική επεξεργασία διάφορων ελεγχόμενων ουσιών, αντί της υπαγωγής τους σε εγκρίσεις (άρθρο 6).

- Ανέβαλε, μέχρι την 1η Ιανουαρίου 2004, την απαγόρευση των εξαγωγών υδροχλωροφθορανθράκων σε μη συμβαλλόμενα μέρη του πρωτοκόλλου, ενώ επίσης προέβλεψε επανεξέταση με διαδικασία επιτροπής υπό το φως σχετικών διεθνών εξελίξεων (άρθρο 11).

7. Ανάκτηση ελεγχόμενων ουσιών (άρθρο 15)

Το Συμβούλιο επέβαλε την υποχρεωτική ανάκτηση των ελεγχόμενων ουσιών που περιέχονται σε διάφορες συσκευές. Προέβλεψε επίσης την υποβολή εκθέσεων και πιθανή εναρμόνιση των ελάχιστων επαγγελματικών προσόντων του προσωπικού.

8. Πρόληψη και ελαχιστοποίηση των διαρροών ελεγχόμενων ουσιών (άρθρο 16)

Το Συμβούλιο προέβλεψε τον υποχρεωτικό ετήσιο έλεγχο ορισμένων συσκευών ψύξης, καθώς και την υποβολή εκθέσεων και πιθανή εναρμόνιση των ελάχιστων επαγγελματικών προσόντων του προσωπικού ελέγχου διαρροών.

Επέβαλε ακόμη τη χρήση αδιαπέραστων μεμβρανών ή ισοδύναμων τεχνικών για την αποφυγή διαρροών μεθυλοβρωμιδίου από υποκαπνισμό εδάφους.

Ζητήθηκε επίσης από την Επιτροπή να συντάξει και να διανείμει σημειώματα για τις βέλτιστες διαθέσιμες τεχνολογίες και τις βέλτιστες περιβαλλοντικές πρακτικές.

9. Ορισμένες τεχνικές προσαρμογές συμφωνήθηκαν από το Συμβούλιο έπειτα από τα αποτελέσματα των εργασιών της δέκατης συνεδρίασης των συμβαλλόμενων μερών που έγινε στο Κάϊρο τον Νοέμβριο του 1998 (βλέπε ιδίως τον ορισμό του "μέσου επεξεργασίας" και το παράρτημα VI).

Η Επιτροπή συμφώνησε με τις τροποποιήσεις του Συμβουλίου.

(1) ΕΕ C 286 τηςs 15.9.1998, σ. 6.

(2) ΕΕ C 98 της 9.4.1999.

(3) ΕΕ C 40 της 15.2.1999, σ. 34.

(4) ΕΕ L 333 της 22.12.1994, σ. 1.